title: Εκτελεστικός κανονισμός (ΕΕ) 2018/28 της Επιτροπής, της 9ης Ιανουαρίου 2018, για την εκ νέου επιβολή οριστικού δασμού αντιντάμπινγκ στις εισαγωγές ποδηλάτων από την εταιρεία City Cycle Industries, είτε έχουν δηλωθεί ως καταγωγής Σρι Λάνκα είτε όχι

text:
               10.1.2018

               EL

               Επίσημη Εφημερίδα της Ευρωπαϊκής Ένωσης

               L 5/27

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/28 ΤΗΣ ΕΠΙΤΡΟΠΉΣ
   της 9ης Ιανουαρίου 2018
   για την εκ νέου επιβολή οριστικού δασμού αντιντάμπινγκ στις εισαγωγές ποδηλάτων από την εταιρεία City Cycle Industries, είτε έχουν δηλωθεί ως καταγωγής Σρι Λάνκα είτε όχι
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) (εφεξής «ο βασικός κανονισμός»), και ιδίως το άρθρο 13,
   Εκτιμώντας τα ακόλουθα:
   A.   ΙΣΧΥΟΝΤΑ ΜΕΤΡΑ ΚΑΙ ΑΠΟΦΑΣΕΙΣ ΤΩΝ ΔΙΚΑΣΤΗΡΙΩΝ

   1.   Ισχύοντα μέτρα

               (1)

               Το 2011, με τον εκτελεστικό κανονισμό (ΕΕ) αριθ. 990/2011 (2), το Συμβούλιο επέβαλε οριστικό δασμό αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας («τα αρχικά μέτρα»), ύστερα από επανεξέταση ενόψει της λήξης ισχύος των μέτρων δυνάμει του άρθρου 11 παράγραφος 2 του βασικού κανονισμού.

               (2)

               Το 2013, με τον εκτελεστικό κανονισμό (ΕΕ) αριθ. 501/2013 (3) («ο επίδικος κανονισμός»), το Συμβούλιο επεξέτεινε τα αρχικά μέτρα στις εισαγωγές ποδηλάτων που αποστέλλονται από την Ινδονησία, τη Μαλαισία, τη Σρι Λάνκα και την Τυνησία, είτε δηλώνονται ως καταγωγής Ινδονησίας, Μαλαισίας, Σρι Λάνκα και Τυνησίας είτε όχι («τα μέτρα κατά της καταστρατήγησης» ή «τα επεκταθέντα μέτρα»), ύστερα από έρευνα κατά της καταστρατήγησης, δυνάμει του άρθρου 13 του βασικού κανονισμού.

         2.   Αποφάσεις του Γενικού Δικαστηρίου της Ευρωπαϊκής Ένωσης και του Δικαστηρίου της Ευρωπαϊκής Ένωσης

               (3)

               Στις 9 Αυγούστου 2013 ένας παραγωγός από τη Σρι Λάνκα, η City Cycle Industries («City Cycle»), προσέφυγε στο Γενικό Δικαστήριο της Ευρωπαϊκής Ένωσης («το Γενικό Δικαστήριο») ζητώντας την ακύρωση του επίδικου κανονισμού, στο μέτρο που εφαρμόζεται στον εν λόγω παραγωγό (4). Με την απόφασή του της 19ης Μαρτίου 2015 (5), το Γενικό Δικαστήριο ακύρωσε τον επίδικο κανονισμό όσον αφορά τη City Cycle.

               (4)

               Τον Ιούλιο του 2015 το Συμβούλιο της Ευρωπαϊκής Ένωσης (6), η Ευρωπαϊκή Επιτροπή (7) και η Maxcom Ltd (8) (ενωσιακός κατασκευαστής ποδηλάτων) άσκησαν αναίρεση κατά της απόφασης του Γενικού Δικαστηρίου. Με την απόφαση της 26ης Ιανουαρίου 2017 («η απόφαση»), το Δικαστήριο της Ευρωπαϊκής Ένωσης («το Δικαστήριο») απέρριψε τις αιτήσεις αναίρεσης που υποβλήθηκαν από τον κλάδο παραγωγής της Ένωσης, την Ευρωπαϊκή Επιτροπή και το Συμβούλιο της Ευρωπαϊκής Ένωσης.

               (5)

               Ειδικότερα, το Δικαστήριο διαπίστωσε, στη σκέψη 73 της απόφασής του, ότι η αιτιολογική σκέψη (78) του επίδικου κανονισμού δεν περιλαμβάνει εξατομικευμένη ανάλυση των τυχόν πρακτικών καταστρατήγησης της City Cycle. Στις σκέψεις 75 και 76 το Δικαστήριο έκρινε επίσης ότι το συμπέρασμα σχετικά με την πραγματοποίηση πράξεων μεταφόρτωσης στη Σρι Λάνκα δεν μπορούσε νομικά να θεμελιωθεί μόνο στο διπλό συμπέρασμα στο οποίο είχε ρητά καταλήξει το Συμβούλιο και συγκεκριμένα, αφενός, στη μεταβολή του τρόπου διεξαγωγής των συναλλαγών και, αφετέρου, στην άρνηση συνεργασίας τμήματος των παραγωγών-εξαγωγέων (9).

         3.   Συνέπειες της απόφασης

               (6)

               Σύμφωνα με το άρθρο 266 της Συνθήκης για τη λειτουργία της Ευρωπαϊκής Ένωσης, τα όργανα της Ένωσης πρέπει να λάβουν τα απαραίτητα μέτρα ώστε να συμμορφωθούν με την απόφαση της 26ης Ιανουαρίου 2017.

               (7)

               Όταν μια διαδικασία αποτελείται από περισσότερα διοικητικά στάδια, η ακύρωση ενός από τα στάδια αυτά δεν συνεπάγεται την ακύρωση ολόκληρης της διαδικασίας (10). Η διαδικασία αντιντάμπινγκ συνιστά παράδειγμα διαδικασίας πολλαπλών σταδίων. Επομένως, η ακύρωση του επίδικου κανονισμού όσον αφορά κάποιο μέρος του δεν συνεπάγεται την ακύρωση όλης της διαδικασίας που προηγήθηκε της έκδοσης του εν λόγω κανονισμού. Τα όργανα της ΕΕ έχουν τη δυνατότητα να διορθώσουν τις πτυχές του επίδικου κανονισμού που οδήγησαν στην ακύρωσή του αφήνοντας αμετάβλητα τα μέρη της εκτίμησης που δεν επηρεάζονται από την απόφαση του Δικαστηρίου (11).

         B.   ΔΙΑΔΙΚΑΣΙΑ

   1.   Διαδικασία μέχρι την έκδοση της απόφασης

               (8)

               Η Επιτροπή επιβεβαιώνει τις αιτιολογικές σκέψεις (1) έως (23) του επίδικου κανονισμού, οι οποίες δεν επηρεάζονται από την απόφαση.

         2.   Επανέναρξη

               (9)

               Μετά την έκδοση της απόφασης η Επιτροπή, στις 11 Απριλίου 2017, δημοσίευσε ανακοίνωση (12) με την οποία γνωστοποίησε τη μερική επανέναρξη της έρευνας κατά ενδεχόμενης καταστρατήγησης σχετικά με τις εισαγωγές ποδηλάτων που αποστέλλονται από τη Σρι Λάνκα, είτε έχουν δηλωθεί ως καταγωγής Σρι Λάνκα είτε όχι, η οποία κατέληξε στην έκδοση του επίδικου κανονισμού («ανακοίνωση για την επανέναρξη») και την ξανάρχισε από το σημείο στο οποίο σημειώθηκε η παρατυπία. Η επανέναρξη περιορίστηκε στο πεδίο εφαρμογής της απόφασης ως προς τη City Cycle.

               (10)

               Η Επιτροπή ενημέρωσε για τη μερική επανέναρξη της έρευνας τη City Cycle, τους αντιπροσώπους της χώρας εξαγωγής, τον κλάδο παραγωγής της Ένωσης και άλλα ενδιαφερόμενα μέρη που ήταν γνωστό ότι ενδιαφέρονται από την αρχική έρευνα. Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που καθορίστηκε στην ανακοίνωση.

               (11)

               Σε όλα τα ενδιαφερόμενα μέρη που το ζήτησαν δόθηκε η δυνατότητα να γίνουν δεκτά σε ακρόαση από την Επιτροπή και/ή από τον σύμβουλο ακροάσεων σε διαδικασίες εμπορικών προσφυγών. Κανείς δεν ζήτησε ακρόαση είτε από τις υπηρεσίες της Επιτροπής είτε από τον σύμβουλο ακροάσεων για τις διαδικασίες εμπορικών προσφυγών.

         3.   Καταγραφή των εισαγωγών

               (12)

               Μετά την έκδοση της απόφασης η Ένωση Ευρωπαίων Κατασκευαστών Ποδηλάτων και η Maxcom Ltd ζήτησαν να υποβάλλονται σε καταγραφή οι εισαγωγές ποδηλάτων, στο μέτρο που αφορά τη City Cycle, σύμφωνα με το άρθρο 14 παράγραφος 5 του βασικού κανονισμού, έτσι ώστε να είναι δυνατόν μεταγενέστερα να εφαρμοστούν μέτρα στις εισαγωγές αυτές από την ημερομηνία της καταγραφής.

               (13)

               Στις 11 Απριλίου 2017 η Επιτροπή υπήγαγε σε καταγραφή τις εισαγωγές ποδηλάτων που αποστέλλονται από τη Σρι Λάνκα, είτε έχουν δηλωθεί ως καταγωγής Σρι Λάνκα είτε όχι, στο μέτρο που αφορά την εταιρεία City Cycle Industries («κανονισμός για την καταγραφή») (13).

         4.   Προϊόν που αποτελεί αντικείμενο της έρευνας

               (14)

               Το προϊόν που αποτελεί αντικείμενο της έρευνας είναι το ίδιο με εκείνο του επίδικου κανονισμού ήτοι τα δίτροχα και άλλα ποδήλατα (στα οποία περιλαμβάνονται και τα τρίτροχα διανομής εμπορευμάτων αλλά όχι τα μονότροχα), χωρίς κινητήρα, καταγωγής Λαϊκής Δημοκρατίας της Κίνας («Κίνα» ή «ΛΔΚ»), που επί του παρόντος υπάγονται στους κωδικούς ΣΟ ex 8712 00 30 και ex 8712 00 70. Η Επιτροπή επιβεβαιώνει τις αιτιολογικές σκέψεις (25) έως (27) του επίδικου κανονισμού.

         Γ.   ΑΞΙΟΛΟΓΗΣΗ ΜΕΤΑ ΤΗΝ ΑΠΟΦΑΣΗ

   1.   Προκαταρκτικές παρατηρήσεις

               (15)

               Πρώτον, το Δικαστήριο έκρινε ότι ο επίδικος κανονισμός δεν περιλαμβάνει εξατομικευμένη ανάλυση των τυχόν πρακτικών καταστρατήγησης της City Cycle. Για τα δύο πορίσματα στα οποία κατέληξε ρητά το Συμβούλιο, ήτοι ότι υπήρξε μεταβολή του τρόπου διεξαγωγής των εμπορικών συναλλαγών και ότι ορισμένοι εκ των παραγωγών-εξαγωγέων δεν συνεργάστηκαν, το Δικαστήριο έκρινε ότι τα πορίσματα αυτά δεν είναι επαρκή για να μπορέσει το Συμβούλιο να συμπεράνει ότι η City Cycle μετείχε σε ενέργειες μεταφόρτωσης ή ότι υπήρξαν πρακτικές μεταφόρτωσης σε εθνικό επίπεδο στη Σρι Λάνκα.

               (16)

               Δεύτερον, γίνεται δεκτό στις σκέψεις 29 και 31 της απόφασης, ότι τα στοιχεία που παρέσχε η City Cycle στο πλαίσιο της έρευνας δεν αποδείκνυαν ότι ήταν πραγματικός παραγωγός ή ότι οι δικές της εργασίες συναρμολόγησης δεν αποτελούν πρακτική καταστρατήγησης σύμφωνα με τα κριτήρια που ορίζονται στο άρθρο 13 παράγραφος 2 του βασικού κανονισμού. Συνεπώς, οι αιτιολογικές σκέψεις (124) έως (127) του επίδικου κανονισμού επιβεβαιώνονται.

               (17)

               Τρίτον, προκύπτει από την απόφαση, σε συνδυασμό με την απόφαση του Γενικού Δικαστηρίου, ότι το Συμβούλιο δικαιούνταν να θεωρήσει τη City Cycle ως μη συνεργαζόμενο μέρος στην έρευνα και ότι υπήρχε κάποιος βαθμός άρνησης συνεργασίας σε επίπεδο Σρι Λάνκα. Συνεπώς, οι αιτιολογικές σκέψεις 35 έως 42 του επίδικου κανονισμού επιβεβαιώνονται.

         2.   Υπονόμευση των επανορθωτικών συνεπειών του δασμού αντιντάμπινγκ

               (18)

               Η Επιτροπή διαπίστωσε, στις αιτιολογικές σκέψεις (93) έως (96) του επίδικου κανονισμού, υπονόμευση των επανορθωτικών συνεπειών του δασμού αντιντάμπινγκ. Οι διαπιστώσεις αυτές επιβεβαιώνονται.

         3.   Αποδεικτικά στοιχεία για την άσκηση πρακτικής ντάμπινγκ

               (19)

               Η Επιτροπή διαπίστωσε, στις αιτιολογικές σκέψεις (97) και (98) καθώς και (107) έως (110) του επίδικου κανονισμού, αποδεικτικά στοιχεία περί ντάμπινγκ. Οι διαπιστώσεις αυτές επιβεβαιώνονται.

         4.   Ύπαρξη πρακτικών καταστρατήγησης

               (20)

               Ο επίδικος κανονισμός ακυρώθηκε επειδή το Συμβούλιο δεν παρέσχε, στον επίδικο κανονισμό, επαρκή αποδεικτικά στοιχεία ως προς την ύπαρξη πρακτικών καταστρατήγησης για τη City Cycle Industries. Υπενθυμίζεται ότι η ύπαρξη πρακτικών καταστρατήγησης μπορεί να τεκμηριωθεί, μεταξύ άλλων, με βάση τη μεταφόρτωση ή με βάση τις εργασίες συναρμολόγησης.

               (21)

               Η εκ νέου έρευνα έδειξε ότι δεν υπήρχαν ακόμη διαθέσιμα στοιχεία σε επίπεδο εταιρείας που θα μπορούσαν να στηρίξουν τη διαπίστωση της μεταφόρτωσης. Συνεπώς, σχετικά με τη μεταφόρτωση δεν θα μπορούσαν να προβληθούν περαιτέρω επιχειρήματα στο πλαίσιο της αιτιολογικής σκέψης (78) του επίδικου κανονισμού.

               (22)

               Ωστόσο, τα διαθέσιμα στοιχεία δείχνουν ότι πρακτικές καταστρατήγησης μέσω εργασιών συναρμολόγησης όντως υπήρχαν. Τα στοιχεία βασίστηκαν στα στοιχεία που υποβλήθηκαν από την ίδια την City Cycle κατά την αρχική έρευνα. Το Συμβούλιο δεν είχε εκτιμήσει τα εν λόγω στοιχεία λεπτομερώς, διότι έκρινε ότι δεν ήταν κατ' ανάγκην ικανά να αποδείξουν, σε επαρκή κατά τον νόμο βαθμό, την ύπαρξη πρακτικών καταστρατήγησης. Εφόσον το Δικαστήριο έχει πλέον διευκρινίσει το εφαρμοστέο νομικό κριτήριο, η Επιτροπή κρίνει σκόπιμο να επανεξετάσει όλα τα διαθέσιμα αποδεικτικά στοιχεία που περιλαμβάνονται στον διοικητικό φάκελο βάσει του εφαρμοστέου νομικού κριτηρίου.

               (23)

               Κατά τη διάρκεια της έρευνας κατά της καταστρατήγησης, η City Cycle ζήτησε να εξαιρεθεί από τα ενδεχόμενα μέτρα κατά της καταστρατήγησης. Όπως περιγράφεται στις αιτιολογικές σκέψεις (37), (38) και (144) του επίδικου κανονισμού, η City Cycle δεν είχε μπορέσει να αποδείξει ότι δικαιούνταν να εξαιρεθεί. Η συνεργασία της εταιρείας ήταν ανεπαρκής και εφαρμόστηκε το άρθρο 18 παράγραφος 1 του βασικού κανονισμού. Η έλλειψη αξιόπιστων πληροφοριών όσον αφορά την αξία και τον όγκο των εξαρτημάτων καταγωγής Κίνας που αγοράστηκαν από την εταιρεία δεν επέτρεψε την εξαγωγή θετικού συμπεράσματος ως προς το ότι η City Cycle ήταν πραγματικός παραγωγός μη ενεχόμενος σε καταστρατήγηση ή ότι οι εργασίες συναρμολόγησης που εκτελεί δεν ήταν μια μορφή καταστρατήγησης. Όπως εξηγείται στις αιτιολογικές σκέψεις (16) και (17) ανωτέρω, οι διαπιστώσεις αυτές δεν θίγονται από την απόφαση.

               (24)

               Ωστόσο, σε κάθε περίπτωση, τα στοιχεία που υπέβαλε η ίδια η εταιρεία αποδεικνύουν ότι:

                           (1)

                           οι πρώτες ύλες (εξαρτήματα ποδηλάτων) από την Κίνα αντιπροσώπευαν πάνω από το 60 % της συνολικής αξίας των εξαρτημάτων του συναρμολογημένου προϊόντος (κριτήριο 60/40), ενώ

                           (2)

                           η προστιθέμενη αξία των εξαρτημάτων που τοποθετούνταν κατά τις εργασίες συναρμολόγησης ήταν χαμηλότερη από το 25 % του κόστους κατασκευής (κριτήριο προστιθέμενης αξίας 25 %).

               (25)

               Σύμφωνα με τα κριτήρια του άρθρου 13 παράγραφος 2 στοιχεία α) και β) του βασικού κανονισμού, αυτό σημαίνει ότι οι εν λόγω εργασίες συναρμολόγησης πρέπει να θεωρηθεί ότι αποτελούν πρακτική καταστρατήγησης, δεδομένης της πλήρωσης και των λοιπών κριτηρίων, όπως περιγράφεται στις αιτιολογικές σκέψεις (18) και (19) ανωτέρω.

               (26)

               Κατά συνέπεια, με βάση τα ανωτέρω στοιχεία, που είναι διαθέσιμα στο επίπεδο της εταιρείας και τα οποία υποδηλώνουν πρακτικές καταστρατήγησης, και λαμβανομένου υπόψη του υψηλού επιπέδου άρνησης συνεργασίας στη Σρι Λάνκα, θα πρέπει να διαπιστωθεί σε επίπεδο χώρας για τη Σρι Λάνκα η ύπαρξη πρακτικών καταστρατήγησης μέσω συναρμολόγησης.

               (27)

               Ως εκ τούτου, διαπιστώθηκε για τη Σρι Λάνκα η ύπαρξη εργασιών συναρμολόγησης κατά την έννοια του άρθρου 13 παράγραφος 2 του βασικού κανονισμού.

               (28)

               Μετά την κοινοποίηση, η City Cycle αμφισβήτησε την αρμοδιότητα της Επιτροπής να διατυπώσει συμπεράσματα σχετικά με την ύπαρξη εργασιών συναρμολόγησης κατά την έννοια του άρθρου 13 παράγραφος 2 του βασικού κανονισμού. Ισχυρίστηκε ότι η Επιτροπή δεν μπορεί να επαναξιολογήσει τη διαπίστωση σχετικά με τη συναρμολόγηση, διότι αυτή δεν είχε αμφισβητηθεί στο πλαίσιο της δικαστικής διαδικασίας και ότι, επομένως, η Επιτροπή ήταν υποχρεωμένη να παραιτηθεί από τη συνέχιση των μέτρων κατά της City Cycle.

               (29)

               Το επιχείρημα αυτό θα πρέπει να απορριφθεί. Πρώτον, όπως προκύπτει από τις αποφάσεις του Δικαστηρίου που παρατίθενται στις αιτιολογικές σκέψεις (4) και (5), η προϋπόθεση για την επιβολή μέτρων κατά της καταστρατήγησης σχετίζεται με την ύπαρξη πρακτικών καταστρατήγησης, όπως ορίζεται στο άρθρο 13 παράγραφος 1 του βασικού κανονισμού, και όχι με ένα συγκεκριμένο υποσύνολο των εν λόγω πρακτικών. Δεύτερον, η City Cycle ερμηνεύει εσφαλμένα την υποχρέωση που υπέχει η Επιτροπή από το άρθρο 266 της Συνθήκης για τη λειτουργία της Ευρωπαϊκής Ένωσης («ΣΛΕΕ») στην παρούσα υπόθεση. Όπως διευκρινίζεται στην αιτιολογική σκέψη (6) της ανακοίνωσης για την επανέναρξη, αυτό που πρέπει να διορθωθεί στο πλαίσιο της τρέχουσας διαδικασίας είναι η έλλειψη επαρκούς αιτιολογίας στον επίδικο κανονισμό αναφορικά με τις διαθέσιμες αποδείξεις για την ύπαρξη πρακτικών καταστρατήγησης στη Σρι Λάνκα. Ως εκ τούτου, η Επιτροπή είναι αρμόδια για την εκ νέου έκδοση μιας πράξης με βελτιωμένη αιτιολόγηση, η οποία θα καθιστά σαφές ότι η City Cycle επιδίδεται σε πρακτικές καταστρατήγησης στη Σρι Λάνκα, πράγμα που συνάδει απόλυτα με τη νομολογία του Δικαστηρίου. Εν πάση περιπτώσει, ο επίδικος κανονισμός έχει ακυρωθεί στο σύνολό του. Ως εκ τούτου, καμιά από τις αιτιολογικές του σκέψεις δεν έχει καταστεί οριστική. Η Επιτροπή οφείλει να αξιολογήσει εκ νέου όλες τις πτυχές του φακέλου. Εφόσον δεν σημειώθηκαν νέες εξελίξεις στο πλαίσιο της διαδικασίας ενώπιον του Δικαστηρίου, η Επιτροπή μπορεί να περιοριστεί στο να επιβεβαιώσει τα πορίσματα της αρχικής έρευνας. Για το αμφισβητούμενο τμήμα, εν προκειμένω τις πρακτικές καταστρατήγησης, θα πρέπει να γίνει νέα αξιολόγηση.

               (30)

               Μετά την κοινοποίηση, η City Cycle αμφισβήτησε επίσης την αρμοδιότητα της Επιτροπής να στηριχθεί επί των αποδεικτικών στοιχείων που είχε υποβάλει κατά τη διάρκεια της έρευνας που οδήγησε στην επιβολή μέτρων κατά της καταστρατήγησης που αναφέρονται στην αιτιολογική σκέψη (2) και να καταλήξει σε διαφορετικό συμπέρασμα.

               (31)

               Το επιχείρημα αυτό πρέπει επίσης να απορριφθεί. Η Επιτροπή έχει πράγματι το δικαίωμα να αξιολογήσει διαφορετικά τα αποδεικτικά στοιχεία που έχουν ήδη παρασχεθεί, δεδομένου ότι μια τέτοια νέα εκτίμηση είναι σύμφωνη με το άρθρο 13 του βασικού κανονισμού, όπως αυτό έχει ερμηνευθεί από τα δικαστήρια της Ένωσης, και ότι η City Cycle είχε πλήρη δυνατότητα να υποβάλει τις παρατηρήσεις της σχετικά με τη νέα αυτή αξιολόγηση. Όπως εξηγείται στις αιτιολογικές σκέψεις που ακολουθούν, χορηγήθηκε πλήρως στη City Cycle το δικαίωμα να υποβάλει παρατηρήσεις σχετικά με την εκτίμηση της Επιτροπής. Ωστόσο, οι παρατηρήσεις που υπέβαλε η City Cycle δεν αναιρούν τη διαπίστωση της Επιτροπής ότι συμμετείχε σε πρακτικές καταστρατήγησης.

               (32)

               Μετά την πρόσθετη κοινοποίηση, η City Cycle εξακολούθησε να διαφωνεί με την απόφαση της Επιτροπής να επανεξετάσει τα διαθέσιμα αποδεικτικά στοιχεία που περιλαμβάνονται στον διοικητικό φάκελο. Υποστήριξε ότι, μετά την απόφαση του Δικαστηρίου, η Επιτροπή είχε τη δυνατότητα να διορθώσει μόνο τα πορίσματα τα σχετικά με τη μεταφόρτωση και όχι τα πορίσματα για τις εργασίες συναρμολόγησης.

               (33)

               Ο εν λόγω ισχυρισμός πρέπει να απορριφθεί. Στον παρόντα κανονισμό η Επιτροπή διορθώνει τα πορίσματα περί πρακτικών καταστρατήγησης που, όπως αναφέρεται στην αιτιολογική σκέψη (20), μπορούν να τεκμηριωθούν, μεταξύ άλλων, με βάση τη μεταφόρτωση ή με βάση τις εργασίες συναρμολόγησης. Στον επίδικο κανονισμό, η Επιτροπή δεν εκτίμησε το κατά πόσον η City Cycle εμπλεκόταν σε εργασίες συναρμολόγησης, καθώς κατέληξε στο συμπέρασμα ότι αυτή συμμετείχε στις δραστηριότητες μεταφόρτωσης. Μετά τις διευκρινίσεις που δόθηκαν από το Δικαστήριο, όπως εξηγείται στην αιτιολογική σκέψη (22), η Επιτροπή επανεξέτασε το κατά πόσον η City Cycle επιδιδόταν σε πρακτικές καταστρατήγησης. Το συμπέρασμα της Επιτροπής είχε ως εξής: πρώτον, όπως αναφέρεται στην αιτιολογική σκέψη (21), δεν βρέθηκε κανένα περαιτέρω διαθέσιμο στοιχείο σε επίπεδο εταιρείας το οποίο θα μπορούσε να θεμελιώσει τη διαπίστωση ότι υπήρξε μεταφόρτωση· δεύτερον, όπως εξηγείται στις αιτιολογικές σκέψεις (23) και (24), διαπιστώθηκε ότι η City Cycle εμπλεκόταν σαφώς σε καταστρατήγηση μέσω εργασιών συναρμολόγησης με βάση την αξιολόγηση των δικών της στοιχείων που παρασχέθηκαν κατά τη διάρκεια της έρευνας.

               (34)

               Μετά την κοινοποίηση, η City Cycle διατύπωσε πρόσθετες παρατηρήσεις σχετικά με τη μεθοδολογία υπολογισμού που χρησιμοποίησε η Επιτροπή κατά την εκτέλεση των ελέγχων 60/40 και προστιθέμενης αξίας 25 %, σύμφωνα με το άρθρο 13 παράγραφος 2 στοιχείο β) του βασικού κανονισμού. Πρώτον, η City Cycle προέβαλε το επιχείρημα ότι η Επιτροπή στήριξε τον υπολογισμό της σε ανεπαρκή στοιχεία, ήτοι μόνο για ημικατεργασμένα προϊόντα που αγοράστηκαν κατά την περίοδο της έρευνας κατά της καταστρατήγησης. Δεύτερον, υποστήριξε ότι η Επιτροπή δεν έλαβε υπόψη ορισμένα στοιχεία και, ως εκ τούτου, εσφαλμένως απέρριψε την κλείδα κατανομής με βάση τις πωλήσεις, όπως είχε προτείνει η City Cycle. Τέλος, η City Cycle ισχυρίστηκε ότι ορισμένα τιμολόγιά της εκτός της περιόδου αναφοράς και/ή τιμολόγια που είχαν υποβληθεί χωρίς ημερομηνία ή σε εσφαλμένη μορφή θα έπρεπε να μην απαλειφθούν από τους υπολογισμούς. Οι ισχυρισμοί αυτοί υποβλήθηκαν εκ νέου μετά την πρόσθετη κοινοποίηση χωρίς να προσκομιστούν πρόσθετα σχετικά στοιχεία.

               (35)

               Όσον αφορά τη μεθοδολογία, διευκρινίζεται ότι ο έλεγχος 60/40 διενεργήθηκε όχι μόνο με βάση τα στοιχεία που παρασχέθηκαν ως προς τα ημικατεργασμένα προϊόντα στον πίνακα ΣΤ.2 του εντύπου απαλλαγής αλλά και σχετικά με το αναφερόμενο κόστος κατασκευής των εξαρτημάτων ποδηλάτων που υποστηρίχθηκε ότι κατασκευάζονται από τη City Cycle. Επιπλέον, ο έλεγχος προστιθέμενης αξίας 25 % διενεργήθηκε επί του κόστους επεξεργασίας από ημικατεργασμένα προϊόντα, δηλαδή του κόστους συναρμολόγησης για ποδήλατα στον πίνακα ΣΤ.4.2 του εντύπου απαλλαγής. Επιπλέον, δεδομένου ότι η City Cycle δεν παρέσχε χωριστά στοιχεία για τα εξαρτήματα ποδηλάτων που προέρχονταν από τη ΛΔΚ και τα εξαρτήματα που δεν προέρχονταν από τη ΛΔΚ στον πίνακα ΣΤ.4.2, όπως της ζητήθηκε, η Επιτροπή έλαβε τα εν λόγω δεδομένα από τον πίνακα ΣΤ.2.

               (36)

               Αναφορικά με την παρατήρηση σχετικά με τη χρήση της μεθόδου κατανομής, η Επιτροπή επισημαίνει ότι τα στοιχεία που ελήφθησαν με βάση την εν λόγω μεθοδολογία δεν μπορούσαν να συμφωνήσουν με τους ελεγμένους λογαριασμούς. Κατά την επιτόπια επαλήθευση, η ανακολουθία αυτή επισημάνθηκε στη City Cycle. Η City Cycle δεν χρησιμοποίησε κανένα λογισμικό λογιστικής, και η τήρηση των λογιστικών της βιβλίων γινόταν σε χαρτί και λογιστικά φύλλα Excel. Η επιχείρηση δεν διέθετε κανένα σύστημα για την παρακολούθηση της καταγωγής των εισαγόμενων εξαρτημάτων και το μόνο που μπορούσε να διαπιστωθεί ήταν το αν τα συγκεκριμένα εξαρτήματα ήταν τοπικής προέλευσης ή εισαγόμενα. Επιπλέον, η εταιρεία αναγνώρισε ότι δεν διατηρούσε στους λογαριασμούς της στοιχεία καταγραφής της καταγωγής των εξαρτημάτων ποδηλάτων που αγοράστηκαν. Ως εκ τούτου, προκειμένου να υποβάλει στοιχεία ανάλογα με την καταγωγή, όπως ζητείται στο έντυπο απαλλαγής, η City Cycle χρησιμοποίησε μια κλείδα κατανομής με βάση τις πωλήσεις ποδηλάτων. Ωστόσο, η μέθοδος κατανομής που εφαρμόζει η City Cycle δεν μπορούσε να συμφωνήσει με τους ελεγμένους λογαριασμούς, και η ίδια η εταιρεία παραδέχθηκε ότι τα αριθμητικά στοιχεία που παρασχέθηκαν ως προς το θέμα αυτό ήταν λανθασμένα. Επομένως, τα επιχειρήματα σε σχέση με τη χρήση της μεθόδου κατανομής απορρίφθηκαν και, ως εκ τούτου, απορρίφθηκαν ομοίως και τα στοιχεία που παρασχέθηκαν με βάση την εν λόγω μέθοδο, καθώς διαπιστώθηκε ότι αντιφάσκουν προς τους ελεγμένους λογαριασμούς, και η Επιτροπή χρησιμοποίησε αντ' αυτών τα αναγκαία στοιχεία που παρέχονται σε άλλους πίνακες του εντύπου απαλλαγής.

               (37)

               Τέλος, όσον αφορά τα τιμολόγια που αναφέρονται στην αιτιολογική σκέψη (34), η Επιτροπή έκρινε το αίτημα εύλογο και αποφάσισε να μην τα λάβει υπόψη για τον υπολογισμό των κριτηρίων 60/40 και προστιθέμενης αξίας 25 %. Διαπιστώθηκε ότι αυτό δεν είχε αντίκτυπο στο αποτέλεσμα, δηλαδή οι πρώτες ύλες (εξαρτήματα ποδηλάτων) από την Κίνα εξακολουθούσαν να αποτελούν πάνω από το 60 % της συνολικής αξίας των εξαρτημάτων του συναρμολογημένου προϊόντος, ενώ η προστιθέμενη αξία των μερών που τοποθετούνταν κατά την εργασία της συναρμολόγησης εξακολουθούσε να είναι χαμηλότερη από το 25 % του κόστους κατασκευής.

               (38)

               Μετά την πρόσθετη κοινοποίηση, η City Cycle ισχυρίστηκε ότι η Επιτροπή δεν έλαβε υπόψη το γεγονός ότι η City Cycle ήταν παραδοσιακά παραγωγός ποδηλάτων στην εγχώρια αγορά της Σρι Λάνκα και λειτουργεί υπό τον έλεγχο της τελωνειακής διοίκησης της Σρι Λάνκα. Ο ισχυρισμός αυτός απορρίπτεται, διότι είναι άνευ σημασίας για τους σκοπούς της παρούσας αξιολόγησης, δεδομένου ότι η ανάλυση εκτελείται σύμφωνα με το άρθρο 13 του βασικού κανονισμού.

               (39)

               Κατά συνέπεια, το σύνολο των αιτιάσεων που αφορούν τη μεθοδολογία που χρησιμοποίησε η Επιτροπή κατά τη διενέργεια των ελέγχων 60/40 και προστιθέμενης αξίας 25 %, σύμφωνα με το άρθρο 13 παράγραφος 2 στοιχείο β) του επίδικου κανονισμού, απορρίφθηκαν.

         5.   Αίτηση για απαλλαγή

               (40)

               Λόγω της ανεπαρκούς συνεργασίας της εταιρείας και της αδυναμίας της να αποδείξει ότι δεν είχε καταστρατηγήσει τα μέτρα, με βάση τα δικά της στοιχεία, η αίτηση απαλλαγής της City Cycle, σύμφωνα με το άρθρο 13 παράγραφος 4 του επίδικου κανονισμού, δεν ήταν δυνατόν να θεωρηθεί δικαιολογημένη.

         6.   Παρατηρήσεις των ενδιαφερόμενων μερών

               (41)

               Η Επιτροπή έλαβε παρατηρήσεις από τη City Cycle και τον κλάδο παραγωγής της Ένωσης.

               (42)

               Η City Cycle υποστήριξε ότι η Επιτροπή δεν μπορούσε να αλλάξει τα συμπεράσματά της σχετικά με τις δραστηριότητες συναρμολόγησης, δεδομένου ότι ο επίδικος κανονισμός έκρινε ότι δεν διαπιστώθηκε η ύπαρξη δραστηριοτήτων συναρμολόγησης στη Σρι Λάνκα και το σημείο αυτό δεν αμφισβητήθηκε ενώπιον των δικαστηρίων. Ο ισχυρισμός αυτός διατυπώθηκε εκ νέου μετά από την κοινοποίηση. Για τους λόγους που εξηγήθηκαν ανωτέρω, ο ισχυρισμός αυτός θα πρέπει να απορριφθεί.

               (43)

               Σημειώνεται ότι τα ίδια τα στοιχεία της εταιρείας, που κοινοποιήθηκαν από την ίδια την εταιρεία, και ιδίως οι ανεπάρκειές τους, κατέστησαν αδύνατο να διαπιστωθεί κατά πόσον η City Cycle ήταν πραγματικός παραγωγός ή ότι οι δικές δραστηριότητες συναρμολόγησης δεν αποτελούν πρακτική καταστρατήγησης. Ως εκ τούτου, η επιχείρηση δεν θα μπορούσε να τύχει απαλλαγής από τους δασμούς που επιβλήθηκαν λόγω της πρακτικής καταστρατήγησης. Ωστόσο, τα στοιχεία της ίδιας της εταιρείας απέδειξαν ότι οι πρώτες ύλες (εξαρτήματα ποδηλάτων) από την Κίνα αντιπροσώπευαν πάνω από το 60 % της συνολικής αξίας των εξαρτημάτων του συναρμολογημένου προϊόντος, ενώ η προστιθέμενη αξία των εξαρτημάτων που τοποθετούνταν κατά τη συναρμολόγηση ήταν χαμηλότερη από το 25 % του κόστους κατασκευής. Στο πλαίσιο του υψηλού βαθμού μη συνεργασίας, τα εν λόγω αποδεικτικά στοιχεία θα μπορούσαν να ληφθούν υπόψη για να αποδειχθεί η ύπαρξη πρακτικών καταστρατήγησης στη χώρα.

               (44)

               Η City Cycle ισχυρίστηκε, επίσης, ότι η Επιτροπή δεν μπορούσε να κινήσει εκ νέου την έρευνα με ανακοίνωση, με σκοπό την εκ νέου έκδοση οριστικού κανονισμού ή την τροποποίηση του επίδικου κανονισμού, δεδομένου ότι το άρθρο 13 παράγραφος 3 του βασικού κανονισμού προβλέπει ότι η Επιτροπή μπορεί να κινήσει έρευνα κατά της καταστρατήγησης μόνο μέσω κανονισμού της Επιτροπής. Επιπλέον, υποστήριξε πως το γεγονός ότι η Επιτροπή θεωρεί ότι η διαδικασία δεν έχει ακυρωθεί στο σύνολό της από τα δικαστήρια δεν την απαλλάσσει από την υποχρέωση να εκδώσει επίσημο κανονισμό.

               (45)

               Ο ισχυρισμός αυτός διατυπώθηκε εκ νέου ύστερα από την κοινοποίηση. Ειδικότερα, η City Cycle ισχυρίστηκε ότι η επανέναρξη της έρευνας κατά της καταστρατήγησης μέσω ανακοίνωσης περιόριζε τα δικαιώματα της για αποτελεσματική δικαστική προστασία. Το επιχείρημα αυτό απορρίφθηκε, δεδομένου ότι η ανακοίνωση αποτελεί απλώς προπαρασκευαστική πράξη και η City Cycle μπορεί να ασκήσει τα δικαιώματά της για αποτελεσματική δικαστική προστασία έναντι του παρόντος κανονισμού.

               (46)

               Θα πρέπει επίσης να σημειωθεί ότι η Επιτροπή δεν κίνησε νέα έρευνα, αλλά απλώς επανενεργοποίησε την έρευνα που οδήγησε στην έκδοση των μέτρων κατά της καταστρατήγησης, προκειμένου να διορθωθούν οι παρατυπίες που διαπιστώθηκαν από το Δικαστήριο στην απόφασή του στο πλαίσιο της εν λόγω έρευνας.

               (47)

               Επιπλέον, η City Cycle ισχυρίστηκε ότι η καταγραφή των εισαγωγών ποδηλάτων της στηρίζεται σε πλάνη περί τα πράγματα και σε εσφαλμένη αιτιολόγηση, δεδομένου ότι οι πρακτικές συναρμολόγησης της City Cycle δεν επιβεβαιώθηκαν με τον επίδικο κανονισμό. Ως εκ τούτου, ισχυρίστηκε ότι δεν πληρούνταν οι προϋποθέσεις για την έκδοση του κανονισμού περί καταγραφής.

               (48)

               Ωστόσο, όπως εξηγείται στην αιτιολογική σκέψη (24) ανωτέρω, το εκ νέου άνοιγμα της έρευνας επιβεβαίωσε ότι στοιχεία σε εταιρικό επίπεδο σχετικά με την περίοδο της έρευνας που οδήγησε στην επέκταση των μέτρων το 2013 κατέδειξαν ήδη την ύπαρξη πρακτικών καταστρατήγησης. Επιπλέον, λόγω της ιδιαίτερης φύσης του μηχανισμού κατά της καταστρατήγησης, που αποσκοπεί στην προστασία της αποτελεσματικότητας του μηχανισμού αντιντάμπινγκ, η καταγραφή των εισαγωγών είναι ένα τυπικό μέσο για την ενίσχυση αυτής της αποτελεσματικότητας. Ως εκ τούτου, ο ισχυρισμός της City Cycle ότι οι προϋποθέσεις για την έγκριση του κανονισμού περί καταγραφής δεν πληρούνταν απορρίφθηκε.

               (49)

               Επιπλέον, η City Cycle ζήτησε από την Επιτροπή να καταργήσει τους δασμούς κατά της καταστρατήγησης που επιβλήθηκαν στις εισαγωγές ποδηλάτων της Σρι Λάνκα, συμπεριλαμβανομένων εκείνων της City Cycle.

               (50)

               Στο πλαίσιο αυτό, πρέπει να σημειωθεί ότι η City Cycle δεν προσδιορίζει τη νομική βάση δυνάμει της οποίας η Επιτροπή θα πρέπει να καταργήσει τα μέτρα κατά της καταστρατήγησης σχετικά με τις εισαγωγές ποδηλάτων από την Σρι Λάνκα. Όπως αναφέρεται στις αιτιολογικές σκέψεις (3) και (4), η απόφαση δεν ακύρωσε τον επίδικο κανονισμό στο σύνολό του, αλλά μόνο όσον αφορά τη City Cycle. Συνεπώς, το αίτημα αυτό απορρίφθηκε.

               (51)

               Μετά την κοινοποίηση, η City Cycle ισχυρίστηκε ότι η εκ νέου επέκταση των αρχικών μέτρων στη City Cycle από την ημερομηνία της καταγραφής δεν δικαιολογούνταν και ότι η Επιτροπή δεν μπορεί να επιβάλει δασμούς πέραν της διάρκειας των αρχικών μέτρων, η οποία λήγει πέντε έτη από την έκδοση του επίδικου κανονισμού, ήτοι στις 28 Μαΐου 2018. Ο ισχυρισμός αυτός επαναλήφθηκε μετά την πρόσθετη κοινοποίηση.

               (52)

               Σύμφωνα με την πάγια νομολογία του Δικαστηρίου, ο μόνος σκοπός που επιδιώκει ένας κανονισμός που επεκτείνει δασμό αντιντάμπινγκ είναι η διασφάλιση της αποτελεσματικότητας του δασμού αυτού και η πρόληψη καταστρατηγήσεών του. Κατά συνέπεια, το μέτρο της επέκτασης ενός οριστικού δασμού αντιντάμπινγκ είναι απλώς παρεπόμενο σε σχέση με την αρχική πράξη με την οποία επιβλήθηκε ο δασμός αυτός και διασφαλίζει την αποτελεσματική εφαρμογή των οριστικών μέτρων.

               (53)

               Τα μέτρα αντιντάμπινγκ επεκτάθηκαν, μεταξύ άλλων, στις εξαγωγές της City Cycle από τη Σρι Λάνκα προς την αγορά της Ένωσης μετά την έρευνα κατά της καταστρατήγησης των μέτρων που επιβλήθηκαν στις εισαγωγές ποδηλάτων καταγωγής ΛΔΚ, σύμφωνα με το άρθρο 13 του βασικού κανονισμού, όπως αναφέρεται στην αιτιολογική σκέψη (2) του παρόντος κανονισμού. Κατά συνέπεια, τα μέτρα κατά της καταστρατήγησης που επιβλήθηκαν με τον επίδικο κανονισμό θα παραμείνουν σε ισχύ για όσο χρονικό διάστημα είναι σε ισχύ τα αρχικά μέτρα στις εισαγωγές ποδηλάτων από τη ΛΔΚ. Ως εκ τούτου, ο ισχυρισμός ότι η Επιτροπή δεν μπορεί να επιβάλει μέτρα σχετικά με τις εξαγωγές της City Cycle από τη Σρι Λάνκα προς την Ένωση μετά τις 28 Μαΐου 2018 απορρίπτεται, δεδομένου ότι στηρίζεται σε εσφαλμένη ερμηνεία του άρθρου 13 του βασικού κανονισμού.

               (54)

               Επιπλέον, μετά την πρόσθετη κοινοποίηση η City Cycle υποστήριξε ότι η Επιτροπή δεν μπορεί να παρατείνει επ' αόριστον τους δασμούς καταστρατήγησης χωρίς νέα επανεξέταση των πρακτικών καταστρατήγησης των εξαγωγέων, ενώ οι πρακτικές ντάμπινγκ των Κινέζων εξαγωγέων επανεξετάζονται κάθε πέντε έτη.

               (55)

               Ο ισχυρισμός αυτός πρέπει να απορριφθεί, διότι στηρίζεται σε εσφαλμένη ερμηνεία των άρθρων 11 και 13 του βασικού κανονισμού. Η Επιτροπή επανεξετάζει τα ισχύοντα μέτρα αντιντάμπινγκ ύστερα από σχετικό αίτημα του κλάδου παραγωγής της Ένωσης. Αν δεν υποβληθεί τέτοιο αίτημα, η ισχύς των μέτρων αντιντάμπινγκ λήγει με το τέλος της πενταετίας. Επιπλέον, όπως εξηγείται στην αιτιολογική σκέψη (53), τα μέτρα κατά της καταστρατήγησης εξακολουθούν να ισχύουν στον βαθμό που ισχύουν τα αρχικά μέτρα. Ωστόσο, τα ισχύοντα μέτρα κατά της καταστρατήγησης μπορούν επίσης να επαναξιολογηθούν μετά από αίτηση των επιχειρήσεων που υπόκεινται σε μέτρα κατά της καταστρατήγησης.

         Δ.   ΚΟΙΝΟΠΟΙΗΣΗ

               (56)

               Τα μέρη ενημερώθηκαν ως προς τα ουσιώδη πραγματικά περιστατικά και τις εκτιμήσεις βάσει των οποίων προβλέπεται η εκ νέου επιβολή οριστικού δασμού αντιντάμπινγκ στις εισαγωγές ποδηλάτων από τη City Cycle, είτε δηλώνονται ως καταγωγής Σρι Λάνκα είτε όχι. Τους δόθηκε, επίσης, προθεσμία για την υποβολή παρατηρήσεων μετά την εν λόγω κοινοποίηση.

               (57)

               Τα γραπτά επιχειρήματα που υπέβαλαν τα ενδιαφερόμενα μέρη εξετάστηκαν και, κατά περίπτωση, ελήφθησαν υπόψη.

         E.   ΕΠΙΒΟΛΗ ΜΕΤΡΩΝ

               (58)

               Με βάση τα ανωτέρω, κρίνεται σκόπιμο να επεκταθούν εκ νέου τα αρχικά μέτρα στις εισαγωγές δίτροχων ποδηλάτων και άλλων ποδηλάτων (στα οποία συμπεριλαμβάνονται τα τρίκυκλα διανομής εμπορευμάτων αλλά όχι τα μονόκυκλα), χωρίς κινητήρα, που αποστέλλονται από τη Σρι Λάνκα, είτε έχουν δηλωθεί ως καταγωγής Σρι Λάνκα είτε όχι, που υπάγονται επί του παρόντος στους κωδικούς ΣΟ ex 8712 00 30 και ex 8712 00 70 (κωδικοί TARIC 8712003010 και 8712007091) από τη City Cycle Industries.

               (59)

               Λαμβανομένης υπόψη της ιδιαίτερης φύσης του μηχανισμού κατά της καταστρατήγησης, που αποσκοπεί στην προστασία της αποτελεσματικότητας του μηχανισμού αντιντάμπινγκ, και λαμβανομένου υπόψη του γεγονότος ότι η έρευνα αποκάλυψε αποδεικτικά στοιχεία από τα οποία προκύπτει η ύπαρξη πρακτικών καταστρατήγησης, με βάση τα στοιχεία που υποβλήθηκαν από την ίδια την εταιρεία, η Επιτροπή θεωρεί σκόπιμο να επιβάλει εκ νέου μέτρα από την ημερομηνία καταγραφής.

               (60)

               Ο παρών κανονισμός είναι σύμφωνος με τη γνώμη της επιτροπής που συστάθηκε με το άρθρο 15 παράγραφος 1 του κανονισμού (ΕΕ) 2016/1036,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Ο οριστικός δασμός αντιντάμπινγκ που επιβάλλεται στις εισαγωγές δίτροχων ποδηλάτων και άλλων ποδηλάτων (στα οποία συμπεριλαμβάνονται τα τρίκυκλα διανομής εμπορευμάτων αλλά όχι τα μονόκυκλα), χωρίς κινητήρα, καταγωγής Λαϊκής Δημοκρατίας της Κίνας, επεκτείνεται στις εισαγωγές δίτροχων ποδηλάτων και άλλων ποδηλάτων (στα οποία συμπεριλαμβάνονται τα τρίκυκλα διανομής εμπορευμάτων αλλά όχι τα μονόκυκλα), χωρίς κινητήρα, που αποστέλλονται από τη Σρι Λάνκα, είτε έχουν δηλωθεί ως καταγωγής Σρι Λάνκα είτε όχι, που υπάγονται επί του παρόντος στους κωδικούς ΣΟ ex 8712 00 30 και ex 8712 00 70 (κωδικοί TARIC 8712003010 και 8712007091) από τη City Cycle Industries (πρόσθετος κωδικός TARIC B131).
   2.   Ο δασμός που επιβάλλεται με την παράγραφο 1 του παρόντος άρθρου εισπράττεται για τις εισαγωγές που αποστέλλονται από τη Σρι Λάνκα, είτε έχουν δηλωθεί ως καταγωγής Σρι Λάνκα είτε όχι, και που καταγράφονται σύμφωνα με το άρθρο 1 του εκτελεστικού κανονισμού (ΕΕ) 2017/678.
   Άρθρο 2
   Οι τελωνειακές αρχές καλούνται να διακόψουν την καταγραφή των εισαγωγών που επιβλήθηκε με το άρθρο 1 του εκτελεστικού κανονισμού (ΕΕ) 2017/678.
   Άρθρο 3
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Ιανουαρίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 176 της 30.6.2016, σ. 21.

      (2)  Εκτελεστικός κανονισμός (ΕΕ) αριθ. 990/2011 του Συμβουλίου, της 3ης Οκτωβρίου 2011, για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 (ΕΕ L 261 της 6.10.2011, σ. 2).

      (3)  Εκτελεστικός κανονισμός (ΕΕ) αριθ. 501/2013 του Συμβουλίου, της 29ης Μαΐου 2013, για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 990/2011 στις εισαγωγές ποδηλάτων καταγωγής Λαϊκής Δημοκρατίας της Κίνας στις εισαγωγές ποδηλάτων που αποστέλλονται από την Ινδονησία, τη Μαλαισία, τη Σρι Λάνκα και την Τυνησία, είτε έχουν δηλωθεί ως καταγωγής Ινδονησίας, Μαλαισίας, Σρι Λάνκα και Τυνησίας είτε όχι (ΕΕ L 153 της 5.6.2013, σ. 1).

      (4)  Υπόθεση T-413/13, City Cycle Industries κατά Συμβουλίου.

      (5)  ΕΕ C 146 της 4.5.2015, σ. 38.

      (6)  Υπόθεση C-260/15 P, Συμβούλιο κατά City Cycle Industries.

      (7)  Υπόθεση C-254/15 P, Επιτροπή κατά City Cycle Industries.

      (8)  Υπόθεση C-248/15 P, Maxcom κατά City Cycle Industries.

      (9)  Στην απόφαση που εξέδωσε την ίδια ημέρα στις συνεκδικασθείσες υποθέσεις C-247/15 P, C-253/15 P και C-259/15 P, το Δικαστήριο αναίρεσε την απόφαση του Γενικού Δικαστηρίου, της 19ης Μαρτίου 2015, στην υπόθεση T-412/13, Chin Haur Indonesia PT κατά Συμβουλίου της Ευρωπαϊκής Ένωσης, και απέρριψε την προσφυγή που άσκησε η Chin Haur για την ακύρωση του κανονισμού (ΕΕ) αριθ. 501/2013. Στην περίπτωση αυτή, το Δικαστήριο διαπίστωσε, στη σκέψη 98 της απόφασής του, ότι το Συμβούλιο είχε εξηγήσει επαρκώς τις αποδείξεις του αναφορικά με την ύπαρξη πρακτικών καταστρατήγησης στην Ινδονησία.

      (10)  Υπόθεση T-2/95, Industrie des poudres sphériques (IPS) κατά Συμβουλίου, Συλλογή 1998, II-3939.

      (11)  Υπόθεση C-458/98 P, Industrie des poudres sphériques (IPS) κατά Συμβουλίου, Συλλογή 2000, I-08147.

      (12)  Ανακοίνωση σχετικά με την απόφαση του Γενικού Δικαστηρίου της 19ης Μαρτίου 2015 στην υπόθεση T-413/13, City Cycle Industries κατά Συμβουλίου της Ευρωπαϊκής Ένωσης και την απόφαση του Δικαστηρίου της 26ης Ιανουαρίου 2017 στις υποθέσεις C-248/15 P, C-254/15 P και C-260/15 P σε σχέση με τον εκτελεστικό κανονισμό (ΕΕ) αριθ. 501/2013 του Συμβουλίου για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 990/2011 στις εισαγωγές ποδηλάτων καταγωγής Λαϊκής Δημοκρατίας της Κίνας στις εισαγωγές ποδηλάτων που αποστέλλονται από την Ινδονησία, τη Μαλαισία, τη Σρι Λάνκα και την Τυνησία, είτε δηλώνονται ως καταγωγής Ινδονησίας, Μαλαισίας, Σρι Λάνκα και Τυνησίας είτε όχι (2017/C 113/05), (ΕΕ C 113 της 11.4.2017, σ. 4).

      (13)  Εκτελεστικός κανονισμός (ΕΕ) 2017/678 της Επιτροπής, της 10ης Απριλίου 2017, για την καταγραφή των εισαγωγών ποδηλάτων προέλευσης Σρι Λάνκα, είτε έχουν δηλωθεί ως καταγωγής Σρι Λάνκα είτε όχι, στο μέτρο που αφορά την εταιρεία City Cycle Industries από τη Σρι Λάνκα, (ΕΕ L 98 της 11.4.2017, σ. 7).


title: Εκτελεστικός κανονισμός (ΕΕ) 2018/49 της Επιτροπής, της 11ης Ιανουαρίου 2018, για την τροποποίηση του εκτελεστικού κανονισμού (ΕΕ) αριθ. 501/2013 του Συμβουλίου, κατόπιν επανεξέτασης για «νέο εξαγωγέα», σύμφωνα με το άρθρο 11 παράγραφος 4 και το άρθρο 13 παράγραφος 4 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου

text:
               12.1.2018

               EL

               Επίσημη Εφημερίδα της Ευρωπαϊκής Ένωσης

               L 7/31

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/49 ΤΗΣ ΕΠΙΤΡΟΠΉΣ
   της 11ης Ιανουαρίου 2018
   για την τροποποίηση του εκτελεστικού κανονισμού (ΕΕ) αριθ. 501/2013 του Συμβουλίου, κατόπιν επανεξέτασης για «νέο εξαγωγέα», σύμφωνα με το άρθρο 11 παράγραφος 4 και το άρθρο 13 παράγραφος 4 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) («ο βασικός κανονισμός αντιντάμπινγκ»), και ιδίως το άρθρο 11 παράγραφος 4, το άρθρο 13 παράγραφος 4 και το άρθρο 14 παράγραφος 5,
   Εκτιμώντας τα ακόλουθα:
   A.   ΤΑ ΙΣΧΥΟΝΤΑ ΜΕΤΡΑ

               (1)

               Στις 29 Μαΐου 2013, το Συμβούλιο, ύστερα από ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού, τροποποίησε, με τον κανονισμό (ΕΕ) αριθ. 502/2013 (2), τον εκτελεστικό κανονισμό (ΕΕ) αριθ. 990/2011 του Συμβουλίου (3) για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας («τα ισχύοντα μέτρα»).

               (2)

               Την ίδια ημερομηνία το Συμβούλιο, με τον εκτελεστικό κανονισμό (ΕΕ) αριθ. 501/2013 (4), επέκτεινε τα μέτρα που είχαν επιβληθεί στις εισαγωγές ποδηλάτων καταγωγής Λαϊκής Δημοκρατίας της Κίνας («ΛΔΚ») στις εισαγωγές ποδηλάτων προέλευσης Ινδονησίας, Μαλαισίας, Σρι Λάνκα και Τυνησίας, είτε δηλώνονται ως καταγωγής Ινδονησίας, Μαλαισίας, Σρι Λάνκα και Τυνησίας είτε όχι («επεκταθέντα μέτρα»).

               (3)

               Στις 18 Μαΐου 2015 η Επιτροπή, με τον εκτελεστικό κανονισμό (ΕΕ) 2015/776 (5), επέκτεινε τα μέτρα που είχαν επιβληθεί στις εισαγωγές ποδηλάτων καταγωγής ΛΔΚ στις εισαγωγές ποδηλάτων προέλευσης Καμπότζης, Πακιστάν και Φιλιππινών, είτε δηλώνονται ως καταγωγής Καμπότζης, Πακιστάν και Φιλιππινών είτε όχι.

         B.   ΤΡΕΧΟΥΣΑ ΔΙΑΔΙΚΑΣΙΑ

   1.   Αίτημα επανεξέτασης

               (4)

               Σύμφωνα με το άρθρο 11 παράγραφος 4 και το άρθρο 13 παράγραφος 4 του βασικού κανονισμού, η Επιτροπή έλαβε αίτηση απαλλαγής από τα μέτρα αντιντάμπινγκ που εφαρμόζονται στις εισαγωγές ποδηλάτων καταγωγής ΛΔΚ, μέτρα τα οποία επεκτάθηκαν στις εισαγωγές ποδηλάτων προέλευσης Ινδονησίας, Μαλαισίας, Σρι Λάνκα και Τυνησίας, είτε δηλώνονται ως καταγωγής Ινδονησίας, Μαλαισίας, Σρι Λάνκα και Τυνησίας είτε όχι.

               (5)

               Η αίτηση κατατέθηκε στις 13 Σεπτεμβρίου 2016 από την Look Design System SA («ο αιτών»), έναν παραγωγό-εξαγωγέα ποδηλάτων στην Τυνησία («η οικεία χώρα»).

               (6)

               Ο αιτών ισχυρίστηκε ότι δεν συνδέεται με κανέναν από τους εξαγωγείς ή τους παραγωγούς στην οικεία χώρα που υπόκεινται στα επεκταθέντα μέτρα για τα ποδήλατα.

               (7)

               Επίσης, ο αιτών ισχυρίζεται ότι δεν εξήγαγε ποδήλατα στην Ένωση κατά την περίοδο αναφοράς που χρησιμοποιήθηκε στην έρευνα που οδήγησε στα επεκταθέντα μέτρα, δηλαδή την περίοδο από την 1η Σεπτεμβρίου 2011 έως τις 31 Αυγούστου 2012 («αρχική περίοδος αναφοράς»).

               (8)

               Επιπλέον, ο αιτών ισχυρίστηκε ότι δεν έχει καταστρατηγήσει τα ισχύοντα μέτρα.

               (9)

               Τέλος, ο αιτών προσκόμισε αποδεικτικά στοιχεία σχετικά με το γεγονός ότι εξήγαγε το υπό επανεξέταση προϊόν στην Ένωση τον Αύγουστο του 2016.

         2.   Έναρξη επανεξέτασης για νέο εξαγωγέα

               (10)

               Η Επιτροπή, αφού διαπίστωσε ότι υπήρχαν επαρκή αποδεικτικά στοιχεία που δικαιολογούσαν την έναρξη έρευνας σύμφωνα με το άρθρο 11 παράγραφος 4 και το άρθρο 13 παράγραφος 4 του βασικού κανονισμού για να εξεταστεί η δυνατότητα χορήγησης στον αιτούντα απαλλαγής από τα επεκταθέντα μέτρα, και ότι δόθηκε στον ενδιαφερόμενο κλάδο παραγωγής της Ένωσης η ευκαιρία να υποβάλει τις παρατηρήσεις του, κίνησε, δυνάμει του εκτελεστικού κανονισμού (ΕΕ) 2017/777 (6), τη διαδικασία επανεξέτασης του εκτελεστικού κανονισμού (ΕΕ) αριθ. 501/2013 όσον αφορά τον αιτούντα.

               (11)

               Ο εκτελεστικός κανονισμός (ΕΕ) 2017/777 της Επιτροπής κατάργησε τον δασμό αντιντάμπινγκ στα ποδήλατα ο οποίος επιβλήθηκε με τον εκτελεστικό κανονισμό (ΕΕ) αριθ. 501/2013 όσον αφορά τις εισαγωγές του υπό επανεξέταση προϊόντος που παράγεται και πωλείται για εξαγωγή στην Ένωση από τον αιτούντα. Ταυτόχρονα, δυνάμει του άρθρου 14 παράγραφος 5 του βασικού κανονισμού, οι τελωνειακές αρχές κλήθηκαν να λάβουν τα κατάλληλα μέτρα για την καταγραφή των εν λόγω εισαγωγών.

         3.   Υπό επανεξέταση προϊόν

               (12)

               Το υπό επανεξέταση προϊόν είναι δίτροχα ποδήλατα και άλλα ποδήλατα (στα οποία περιλαμβάνονται και τα τρίτροχα διανομής εμπορευμάτων, αλλά όχι τα μονότροχα), χωρίς κινητήρα, προέλευσης Ινδονησίας, Μαλαισίας, Σρι Λάνκα και Τυνησίας, είτε δηλώνονται ως καταγωγής Ινδονησίας, Μαλαισίας, Σρι Λάνκα και Τυνησίας είτε όχι, τα οποία εμπίπτουν επί του παρόντος στους κωδικούς ΣΟ ex 8712 00 30 και ex 8712 00 70 (κωδικοί TARIC 8712003010 και 8712007091).

         4.   Ενδιαφερόμενα μέρη

               (13)

               Η Επιτροπή ενημέρωσε επίσημα τον κλάδο παραγωγής της Ένωσης, τον αιτούντα και τους εκπροσώπους της χώρας εξαγωγής για την έναρξη της επανεξέτασης. Τα ενδιαφερόμενα μέρη είχαν τη δυνατότητα να γνωστοποιήσουν γραπτώς τις απόψεις τους και να γίνουν δεκτά σε ακρόαση.

               (14)

               Η Επιτροπή έστειλε έντυπο απαλλαγής στον αιτούντα και έλαβε απάντηση εντός της ορισθείσας προθεσμίας.

               (15)

               Η Επιτροπή επεδίωξε να εξετάσει όλες τις πληροφορίες τις οποίες έκρινε αναγκαίες για τον καθορισμό του καθεστώτος του νέου εξαγωγέα, καθώς και την αίτηση απαλλαγής του αιτούντα από τα επεκταθέντα μέτρα. Πραγματοποιήθηκε επίσκεψη επαλήθευσης στις εγκαταστάσεις του αιτούντα στην Τυνησία.

         5.   Περίοδος αναφοράς και περίοδος έρευνας

               (16)

               Η περίοδος αναφοράς διήρκεσε από την 1η Απριλίου 2016 έως την 31η Μαρτίου 2017 και η περίοδος της έρευνας που είναι σημαντική για την αξιολόγηση των επανορθωτικών συνεπειών των μέτρων κάλυψε το διάστημα από την 1η Ιανουαρίου 2011 έως την 31η Μαρτίου 2017.

         Γ.   ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

   1.   Προσόντα «νέου εξαγωγέα»

               (17)

               Η Επιτροπή εξέτασε κατά πόσον πληρούνται οι τρεις προϋποθέσεις που προβλέπονται στο άρθρο 11 παράγραφος 4 του βασικού κανονισμού για τη χορήγηση καθεστώτος νέου εξαγωγέα του.

               (18)

               Η έρευνα επιβεβαίωσε ότι η ενδιαφερόμενη εταιρεία δεν είχε εξαγάγει κατά την αρχική περίοδο αναφοράς το υπό επανεξέταση προϊόν, γεγονός με το οποίο ικανοποιείται η πρώτη προϋπόθεση. Επίσης, ο αιτών κατέδειξε ότι δεν είχε σύνδεσμο, άμεσο ή έμμεσο, με κανέναν από τους παραγωγούς-εξαγωγείς της Τυνησίας που υπόκεινται στα επεκταθέντα μέτρα όσον αφορά το υπό επανεξέταση προϊόν, γεγονός με το οποίο ικανοποιείται η δεύτερη προϋπόθεση. Τέλος, από την έρευνα προέκυψε ότι ο αιτών είχε αρχίσει να εξάγει το υπό επανεξέταση προϊόν στην Ένωση μόνο μετά την αρχική περίοδο αναφοράς, οπότε ικανοποιείται και η τρίτη προϋπόθεση.

               (19)

               Ως εκ τούτου, η Επιτροπή επιβεβαίωσε ότι η εταιρεία θα πρέπει να θεωρηθεί «νέος εξαγωγέας», σύμφωνα με το άρθρο 11 παράγραφος 4 του βασικού κανονισμού και, συνεπώς, η αίτηση απαλλαγής θα πρέπει να αξιολογηθεί αναλόγως.

         2.   Αίτηση απαλλαγής

               (20)

               Οι πηγές πρώτων υλών (μέρη ποδηλάτων) και το κόστος παραγωγής για τον αιτούντα αναλύθηκαν προκειμένου να καθοριστεί αν αυτός πραγματοποιούσε εργασίες συναρμολόγησης, σύμφωνα με το άρθρο 13 παράγραφος 2 του βασικού κανονισμού.

               (21)

               Από την έρευνα προέκυψε ότι τα ποδήλατα που εξάγονταν στην Ένωση κατά τη διάρκεια της περιόδου αναφοράς δεν περιελάμβαναν μέρη ποδηλάτων από τη ΛΔΚ. Τα μέρη προέρχονταν κυρίως από άλλες χώρες και οι πρώτες ύλες (μέρη ποδηλάτων) από τη ΛΔΚ αποτελούσαν, συνεπώς, λιγότερο από το 60 % της συνολικής αξίας των μερών του συναρμολογημένου προϊόντος (δοκιμή 60/40).

               (22)

               Κατά συνέπεια, επειδή ο αιτών πληρούσε τη δοκιμή 60/40, δεν ήταν αναγκαίο να αξιολογηθεί κατά πόσον η προστιθέμενη αξία των μερών που τοποθετούνταν κατά τη διαδικασία συναρμολόγησης ή συμπλήρωσης, ήταν μεγαλύτερη από το 25 % του κόστους κατασκευής. Επίσης, δεν ήταν αναγκαίο να εκτιμηθεί κατά πόσον οι επανορθωτικές συνέπειες του δασμού υπονομεύονταν όσον αφορά τις τιμές και/ή τις ποσότητες, καθώς και κατά πόσον υπήρχαν αποδεικτικά στοιχεία ότι ασκείται πρακτική ντάμπινγκ, όπως προβλέπεται στο άρθρο 13 παράγραφος 2 στοιχείο γ) του βασικού κανονισμού.

               (23)

               Επιπλέον, δεν βρέθηκαν στοιχεία που να αποδεικνύουν ότι ο αιτών αγόρασε ποδήλατα από τη ΛΔΚ ή ότι μεταφόρτωσε στην Ένωση ποδήλατα που παράγονται στην Κίνα.

               (24)

               Ως εκ τούτου, η Επιτροπή κατέληξε στο συμπέρασμα ότι ο αιτών είναι πραγματικός παραγωγός ποδηλάτων και δεν συνδέεται με κανέναν παραγωγό ποδηλάτων εγκατεστημένο στη ΛΔΚ. Κατά συνέπεια, η Επιτροπή αποφάσισε να απαλλάξει τον αιτούντα από τα επεκταθέντα μέτρα.

         Δ.   ΚΑΤΑΓΡΑΦΗ

               (25)

               Σύμφωνα με τα ανωτέρω πορίσματα, η καταγραφή των εισαγωγών που επιβλήθηκε με τον εκτελεστικό κανονισμό (ΕΕ) 2017/777 θα πρέπει να παύσει χωρίς καμία αναδρομική είσπραξη των δασμών αντιντάμπινγκ.

         E.   ΚΟΙΝΟΠΟΙΗΣΗ

               (26)

               Τα ενδιαφερόμενα μέρη ενημερώθηκαν σχετικά με τα ουσιώδη πραγματικά περιστατικά και το σκεπτικό, βάσει των οποίων υπήρχε η πρόθεση να χορηγηθεί στον αιτούντα απαλλαγή από τα επεκταθέντα μέτρα και να τροποποιηθεί ο εκτελεστικός κανονισμός (ΕΕ) αριθ. 501/2013 αναλόγως. Τα ενδιαφερόμενα μέρη δεν υπέβαλαν παρατηρήσεις οι οποίες θα μπορούσαν να μεταβάλουν την απόφαση να χορηγηθεί στον αιτούντα απαλλαγή από τα επεκταθέντα μέτρα.

               (27)

               Ο παρών κανονισμός είναι σύμφωνος με τη γνώμη της επιτροπής που έχει συσταθεί δυνάμει του άρθρου 15 παράγραφος 1 του βασικού κανονισμού,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Στο άρθρο 1 παράγραφος 1 του εκτελεστικού κανονισμού (ΕΕ) αριθ. 501/2013 προστίθενται τα εξής στον πίνακα όσον αφορά τους παραγωγούς της Τυνησίας:

               Χώρα

               Εταιρεία

               Πρόσθετος κωδικός TARIC

               Τυνησία

                           Look Design System

                           Route de Tunis Km6 - BP 18, 8020 Soliman, Tunisia

               C206

         2.   Οι τελωνειακές αρχές καλούνται να παύσουν την καταγραφή των εισαγωγών του υπό επανεξέταση προϊόντος, καταγωγής Τυνησίας, το οποίο παράγεται από την εταιρεία Look Design System SA, χωρίς αναδρομική είσπραξη των δασμών αντιντάμπινγκ.
   3.   Αν δεν ορίζεται διαφορετικά, εφαρμόζονται οι διατάξεις που ισχύουν για τους τελωνειακούς δασμούς.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Ιανουαρίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 176 της 30.6.2016, σ. 21.

      (2)  Κανονισμός (ΕΕ) αριθ. 502/2013 του Συμβουλίου, της 29ης Μαΐου 2013, για την τροποποίηση του εκτελεστικού κανονισμού (ΕΕ) αριθ. 990/2011 για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας ύστερα από ενδιάμεση επανεξέταση κατ' εφαρμογή του άρθρου 11 παράγραφος 3 του κανονισμού (ΕΚ) αριθ. 1225/2009 (ΕΕ L 153 της 5.6.2013, σ. 17).

      (3)  Εκτελεστικός κανονισμός (ΕΕ) αριθ. 990/2011 του Συμβουλίου, της 3ης Οκτωβρίου 2011, για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 (ΕΕ L 261 της 6.10.2011, σ. 2).

      (4)  Εκτελεστικός κανονισμός (ΕΕ) αριθ. 501/2013 του Συμβουλίου, της 29ης Μαΐου 2013, για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 990/2011 στις εισαγωγές ποδηλάτων καταγωγής Λαϊκής Δημοκρατίας της Κίνας στις εισαγωγές ποδηλάτων που αποστέλλονται από την Ινδονησία, τη Μαλαισία, τη Σρι Λάνκα και την Τυνησία, είτε έχουν δηλωθεί ως καταγωγής Ινδονησίας, Μαλαισίας, Σρι Λάνκα και Τυνησίας ή όχι (ΕΕ L 153 της 5.6.2013, σ. 1).

      (5)  Εκτελεστικός κανονισμός (ΕΕ) 2015/776 της Επιτροπής, της 18ης Μαΐου 2015, με τον οποίο ο οριστικός δασμός αντιντάμπινγκ που επιβλήθηκε με τον κανονισμό (ΕΕ) αριθ. 502/2013 του Συμβουλίου στις εισαγωγές ποδηλάτων καταγωγής Λαϊκής Δημοκρατίας της Κίνας επεκτείνεται στις εισαγωγές ποδηλάτων που αποστέλλονται από την Καμπότζη, το Πακιστάν και τις Φιλιππίνες είτε έχουν δηλωθεί ως καταγωγής Καμπότζης, Πακιστάν και Φιλιππινών είτε όχι (ΕΕ L 122 της 19.5.2015, σ. 4).

      (6)  Εκτελεστικός κανονισμός (ΕΕ) 2017/777 της Επιτροπής, της 4ης Μαΐου 2017, για την κίνηση διαδικασίας επανεξέτασης του εκτελεστικού κανονισμού (ΕΕ) αριθ. 501/2013 του Συμβουλίου (για την επέκταση του οριστικού δασμού αντιντάμπινγκ που επιβλήθηκε στις εισαγωγές ποδηλάτων καταγωγής Λαϊκής Δημοκρατίας της Κίνας στις εισαγωγές ποδηλάτων που αποστέλλονται από την Ινδονησία, τη Μαλαισία, τη Σρι Λάνκα και την Τυνησία, είτε έχουν δηλωθεί ως καταγωγής Ινδονησίας, Μαλαισίας, Σρι Λάνκα και Τυνησίας είτε όχι), για να εξεταστεί η δυνατότητα να χορηγηθεί απαλλαγή από τα μέτρα αυτά σε έναν Τυνήσιο παραγωγό-εξαγωγέα, να καταργηθεί ο δασμός αντιντάμπινγκ όσον αφορά τις εισαγωγές που προέρχονται από τον εν λόγω παραγωγό-εξαγωγέα και να υπαχθούν σε καταγραφή οι εισαγωγές που προέρχονται από τον εν λόγω παραγωγό-εξαγωγέα, ΕΕ L 116 της 5.5.2017, σ. 20.


title: Εκτελεστικός κανονισμός (ΕΕ) 2018/108 της Επιτροπής, της 23ης Ιανουαρίου 2018, σχετικά με μέτρο έκτακτης ανάγκης υπό τη μορφή ενίσχυσης στους γεωργούς λόγω των πλημμυρών και των έντονων βροχοπτώσεων που έπληξαν ορισμένες περιοχές της Λιθουανίας, της Λετονίας, της Εσθονίας και της Φινλανδίας

text:
               24.1.2018

               EL

               Επίσημη Εφημερίδα της Ευρωπαϊκής Ένωσης

               L 19/6

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/108 ΤΗΣ ΕΠΙΤΡΟΠΉΣ
   της 23ης Ιανουαρίου 2018
   σχετικά με μέτρο έκτακτης ανάγκης υπό τη μορφή ενίσχυσης στους γεωργούς λόγω των πλημμυρών και των έντονων βροχοπτώσεων που έπληξαν ορισμένες περιοχές της Λιθουανίας, της Λετονίας, της Εσθονίας και της Φινλανδίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 221 παράγραφος 1,
   Εκτιμώντας τα ακόλουθα:

               (1)

               Μεταξύ Αυγούστου και Οκτωβρίου 2017, η Λιθουανία, η Λετονία, η Εσθονία και το νότιο τμήμα της Φινλανδίας αντιμετώπισαν έντονες βροχοπτώσεις με αποτέλεσμα να πλημμυρίσουν μεγάλες εκτάσεις αρόσιμης γης στο κράτος μέλος. Το σωρευτικό ύψος βροχοπτώσεων μεταξύ Αυγούστου και Οκτωβρίου 2017 ήταν πολύ μεγαλύτερο από τον μέσο όρο. Πρόκειται για πρωτοφανείς ασυνήθεις και παρατεταμένες βροχοπτώσεις. Επιπλέον, εξαιτίας της πρόωρης έναρξης του χειμώνα με χιονοπτώσεις και χαμηλές θερμοκρασίες, οι συνθήκες για σπορά κατέστησαν εξαιρετικά δυσμενείς. Κατά συνέπεια, μεγάλο μέρος της τρέχουσας και μελλοντικής χειμερινής σποράς για τη συγκομιδή της περιόδου εμπορίας 2018/2019 δεν μπορούσε να πραγματοποιηθεί.

               (2)

               Η απορρέουσα μελλοντική απώλεια εισοδήματος για τους γεωργούς που διαθέτουν εκμεταλλεύσεις στις πληγείσες περιοχές, είτε πρόκειται για εκτάσεις απροσπέλαστες για σπορά είτε για εκτάσεις ήδη σπαρμένες οι οποίες απωλέσθησαν εξαιτίας των σοβαρών πλημμυρών, θα προκαλέσει σημαντική και έκτακτη ζημία στους πληγέντες γεωργούς στη Λιθουανία, τη Λετονία, την Εσθονία και τη Φινλανδία κατά τη συγκομιδή για την προσεχή περίοδο εμπορίας 2018/2019. Αυτό αποτελεί ειδικό πρόβλημα κατά την έννοια του άρθρου 221 του κανονισμού (ΕΕ) αριθ. 1308/2013. Το ειδικό αυτό πρόβλημα δεν μπορεί να αντιμετωπιστεί με τη λήψη μέτρων δυνάμει του άρθρου 219 ή 220 του εν λόγω κανονισμού δεδομένου ότι δεν συνδέεται ειδικά με υφιστάμενη διατάραξη της αγοράς ή με συγκεκριμένη τρέχουσα απειλή ούτε με μέτρα που αποσκοπούν στην καταπολέμηση της εξάπλωσης επιζωοτιών ή με φαινόμενα απώλειας της εμπιστοσύνης των καταναλωτών λόγω ύπαρξης κινδύνων για τη δημόσια υγεία και την υγεία των ζώων ή των φυτών.

               (3)

               Ως έκτακτο μέτρο, θα πρέπει να προβλεφθεί χρηματική αποζημίωση για επιλέξιμα εκτάρια στις πληγείσες περιοχές, προκειμένου να αντισταθμιστούν μελλοντικές οικονομικές ζημίες που συνδέονται με τη συγκομιδή για την προσεχή περίοδο εμπορίας 2018/2019.

               (4)

               Από πλευράς σταθερότητας της αγοράς της Ένωσης, είναι προς το συμφέρον της Ένωσης τα μέτρα να ισχύσουν μόνο για τους γεωργούς που θα απολέσουν εισόδημα ως συνέπεια της απώλειας εκτάσεων για χειμερινή σπορά. Η ενίσχυση θα πρέπει επιπλέον να περιοριστεί στους γεωργούς που επλήγησαν περισσότερο. Θα πρέπει να θεωρούνται ότι επλήγησαν περισσότερο οι γεωργοί των οποίων το ποσοστό απώλειας εκτάσεων χειμερινής σποράς σε ένα κράτος μέλος ανέρχεται τουλάχιστον στο 30 % των συνολικών εκτάσεων χειμερινής σποράς που διαθέτουν στο εν λόγω κράτος μέλος. Επιπλέον, για την αποφυγή του κινδύνου υπεραποζημίωσης, η ενίσχυση ανά επιλέξιμο εκτάριο το οποίο δεν μπορεί να χρησιμοποιηθεί για χειμερινή σπορά λόγω των πλημμυρών θα πρέπει να είναι περιορισμένη. Για τον λόγο αυτό, η απόφαση των οικείων κρατών μελών σχετικά με το ποσό της ενίσχυσης ανά επιλέξιμο εκτάριο δεν θα πρέπει να υπερβαίνει το μέσο ποσό άμεσων ενισχύσεων ανά εκτάριο κατά το ημερολογιακό έτος 2017 στα εν λόγω κράτη μέλη. Το συνολικό ποσό της ενίσχυσης και το συνολικό κονδύλιο του προϋπολογισμού θα πρέπει να βασίζονται σε πληροφορίες από τα οικεία κράτη μέλη όσον αφορά τον αριθμό των εκταρίων που επλήγησαν από τις πλημμύρες και τις έντονες βροχοπτώσεις.

               (5)

               Για να αποφευχθεί κάθε κίνδυνος διπλής χρηματοδότησης, οι συναφείς απώλειες επιλέξιμων εκταρίων δεν θα πρέπει να έχουν ήδη αντισταθμιστεί με οποιεσδήποτε κρατικές ενισχύσεις ή ασφάλειες και η ενίσχυση θα πρέπει να περιορίζεται στα επιλέξιμα εκτάρια για τα οποία δεν έχει χορηγηθεί χρηματοδοτική συνδρομή από την Ένωση για την ίδια ζημία με άλλον τρόπο.

               (6)

               Θα πρέπει να επιτραπεί στα οικεία κράτη μέλη να παράσχουν πρόσθετη στήριξη, υπό τους όρους και εντός της προθεσμίας που ορίζονται από τον παρόντα κανονισμό.

               (7)

               Ενίσχυση μπορεί να χορηγείται μόνο κατόπιν αίτησης που υποβάλλεται σύμφωνα με τις μεθόδους και εντός των προθεσμιών που ορίζει η εθνική νομοθεσία των οικείων κρατών μελών.

               (8)

               Θα πρέπει να προβλεφθεί ότι οι αρμόδιες αρχές λαμβάνουν όλα τα απαραίτητα μέτρα, προβαίνουν σε όλους τους απαιτούμενους ελέγχους και ενημερώνουν σχετικά την Επιτροπή. Ειδικότερα, οι εν λόγω έλεγχοι θα πρέπει να περιλαμβάνουν ελέγχους όσον αφορά την επιλεξιμότητα και την ορθότητα της αίτησης ενίσχυσης. Ο αριθμός των επιλέξιμων εκταρίων θα πρέπει να ελέγχεται με όλα τα κατάλληλα μέσα που διαθέτουν οι αρμόδιες αρχές, συμπεριλαμβανομένων των επιτόπιων ελέγχων.

               (9)

               Το μέτρο έκτακτης ανάγκης θα πρέπει να περιοριστεί σε μέγιστη περίοδο 12 μηνών που αρχίζει από την ημερομηνία έναρξης ισχύος του παρόντος κανονισμού.

               (10)

               Για λόγους χρηστής δημοσιονομικής διαχείρισης του μέτρου και έγκαιρης πληρωμής στους γεωργούς, θα πρέπει να είναι επιλέξιμες για συγχρηματοδότηση από την Ένωση μόνον οι πληρωμές που θα έχουν πραγματοποιηθεί από τα οικεία κράτη μέλη στους δικαιούχους το αργότερο έως τις 30 Σεπτεμβρίου 2018. Δεν θα πρέπει να εφαρμόζεται το άρθρο 5 παράγραφος 2 του κατ' εξουσιοδότηση κανονισμού (ΕΕ) αριθ. 907/2014 της Επιτροπής (2).

               (11)

               Για να δοθεί η δυνατότητα στην Ένωση να ελέγξει την αποτελεσματικότητα αυτού του μέτρου έκτακτης ανάγκης, τα οικεία κράτη μέλη θα πρέπει να κοινοποιήσουν στην Επιτροπή λεπτομερείς πληροφορίες σχετικά με την εφαρμογή του. Για να καταστεί δυνατή η διενέργεια δημοσιονομικού ελέγχου από την Ένωση, τα εν λόγω κράτη μέλη θα πρέπει να κοινοποιήσουν στην Επιτροπή την εκκαθάριση των πληρωμών.

               (12)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Διατίθεται ενίσχυση της Ένωσης, εντός των ορίων των άρθρων 2 και 5, στους γεωργούς, των οποίων τα εκτάρια γης στη Λιθουανία, τη Λετονία, την Εσθονία και τη Φινλανδία δεν μπορούν να χρησιμοποιηθούν για χειμερινή σπορά ή είχαν ήδη σπαρεί για τη συγκομιδή της περιόδου εμπορίας 2018/2019 και έχουν απολεσθεί, λόγω των έντονων βροχοπτώσεων και των πλημμυρών που σημειώθηκαν μεταξύ Αυγούστου και Οκτωβρίου 2017 στα εν λόγω κράτη μέλη, υπό τον όρο ότι:

               α)

               τα εν λόγω εκτάρια γης αντιπροσωπεύουν τουλάχιστον το 30 % της συνολικής έκτασης που διαθέτει ο γεωργός για χειμερινή σπορά στο οικείο κράτος μέλος·

               β)

               οι γεωργοί δεν έχουν επωφεληθεί, για την ίδια ζημία, από καμία κρατική ενίσχυση, ασφάλεια ή ενίσχυση χρηματοδοτούμενη με συνδρομή της Ένωσης, εξαιρουμένων εκείνων που προβλέπονται από τον παρόντα κανονισμό.

         2.   Ο αριθμός των επιλέξιμων εκταρίων ανά γεωργό καθορίζεται από τα οικεία κράτη μέλη σύμφωνα με τους όρους που προβλέπονται στην παράγραφο 1.
   Άρθρο 2
   1.   Υπό τους όρους που ορίζονται στις παραγράφους 2 και 4, κάθε οικείο κράτος μέλος αποφασίζει για το ποσό της ενίσχυσης ανά επιλέξιμο εκτάριο.
   2.   Η δαπάνη της Ένωσης σύμφωνα με το άρθρο 1 δεν υπερβαίνει το συνολικό ποσό των:

               α)

               9 120 000 EUR για τη Λιθουανία·

               β)

               3 460 000 EUR για τη Λετονία·

               γ)

               1 340 000 EUR για την Εσθονία·

               δ)

               1 080 000 EUR για τη Φινλανδία.

         3.   Επιτρέπεται στα οικεία κράτη μέλη να χορηγούν πρόσθετη στήριξη για τα επιλέξιμα εκτάρια όπως αναφέρεται στο άρθρο 1 παράγραφος 2 μέχρι ποσοστό 100 % κατ' ανώτατο όριο του ποσού που καθορίζεται σύμφωνα με την παράγραφο 1 του παρόντος άρθρου.
   Τα οικεία κράτη μέλη καταβάλλουν την πρόσθετη στήριξη το αργότερο έως τις 30 Σεπτεμβρίου 2018.
   4.   Το άθροισμα της ενίσχυσης που αναφέρεται στο άρθρο 1 και, κατά περίπτωση, της πρόσθετης στήριξης που αναφέρεται στην παράγραφο 3 του παρόντος άρθρου δεν υπερβαίνει, για κάθε κράτος μέλος, το ποσό των άμεσων ενισχύσεων, όπως υπολογίζεται με τη διαίρεση του εθνικού κονδυλίου που ορίζεται για το ημερολογιακό έτος 2017 για το εν λόγω κράτος μέλος στο παράρτημα ΙΙ του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου (3) διά του συνολικού αριθμού των επιλέξιμων εκταρίων που δηλώθηκαν κατά το ημερολογιακό έτος 2017 στο οικείο κράτος μέλος, σύμφωνα με το άρθρο 72 παράγραφος 1 στοιχείο α) του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (4).
   Άρθρο 3
   Η ενίσχυση που αναφέρεται στο άρθρο 1 καταβάλλεται βάσει αίτησης που υποβάλλεται από τους γεωργούς που διαθέτουν επιλέξιμα εκτάρια σύμφωνα με τις μεθόδους και εντός των προθεσμιών που ορίζονται από την εθνική νομοθεσία του οικείου κράτους μέλους.
   Άρθρο 4
   Τα οικεία κράτη μέλη λαμβάνουν όλα τα αναγκαία μέτρα, συμπεριλαμβανομένων των διεξοδικών διοικητικών και επιτόπιων ελέγχων σύμφωνα με τα άρθρα 58 και 59 του κανονισμού (ΕΕ) αριθ. 1306/2013, προκειμένου να διασφαλιστεί η συμμόρφωση με τους όρους που καθορίζονται στον παρόντα κανονισμό. Ειδικότερα, πριν από τη χορήγηση της ενίσχυσης, τα κράτη μέλη διενεργούν:

               α)

               διοικητικούς ελέγχους όλων των αιτήσεων ενίσχυσης, συμπεριλαμβανομένων των εξής:

                           i)

                           της επιλεξιμότητας του αιτούντος·

                           ii)

                           του αριθμού των επιλέξιμων εκταρίων σύμφωνα με το άρθρο 1 παράγραφος 2 βάσει επιτόπιων στην εκμετάλλευση ελέγχων, ιστορικών αρχείων και του ολοκληρωμένου συστήματος διαχείρισης και ελέγχου σύμφωνα με τον εκτελεστικό κανονισμό (ΕΕ) αριθ. 809/2014 της Επιτροπής (5)·

                           iii)

                           της εξακρίβωσης ότι δεν έχει ληφθεί χρηματοδότηση από οποιονδήποτε επιλέξιμο αιτούντα από άλλες πηγές, όπως αναφέρεται στο άρθρο 1 παράγραφος 1 στοιχείο β), όσον αφορά τα ίδια εκτάρια·

               β)

               επιτόπιους ελέγχους στις εγκαταστάσεις των αιτούντων.

         Οι επιτόπιοι έλεγχοι καλύπτουν τουλάχιστον το 5 % της συνολικής ζητούμενης ενίσχυσης.
   Άρθρο 5
   1.   Η δαπάνη σε σχέση με πληρωμές δυνάμει του παρόντος κανονισμού είναι επιλέξιμη για ενωσιακή χρηματοδότηση μόνο εάν οι εν λόγω πληρωμές στους δικαιούχους έχουν πραγματοποιηθεί το αργότερο έως τις 30 Σεπτεμβρίου 2018.
   2.   Το άρθρο 5 παράγραφος 2 του κατ' εξουσιοδότηση κανονισμού (ΕΕ) αριθ. 907/2014 δεν εφαρμόζεται.
   Άρθρο 6
   1.   Τα οικεία κράτη μέλη κοινοποιούν στην Επιτροπή τα μέτρα που θα ληφθούν σύμφωνα με το άρθρο 4, το αργότερο 60 ημέρες μετά την ημερομηνία έναρξης ισχύος του παρόντος κανονισμού.
   2.   Το αργότερο 15 μήνες μετά την ημερομηνία έναρξης ισχύος του παρόντος κανονισμού, τα οικεία κράτη μέλη υποβάλλουν στην Επιτροπή λεπτομερή έκθεση σχετικά με την εφαρμογή του παρόντος κανονισμού, η οποία περιλαμβάνει λεπτομέρειες όσον αφορά την εκτέλεση των μέτρων που έχουν ληφθεί και των ελέγχων που έχουν διενεργηθεί σύμφωνα με το άρθρο 4.
   3.   Τα οικεία κράτη μέλη κοινοποιούν στην Επιτροπή την εκκαθάριση των πληρωμών.
   Άρθρο 7
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Ιανουαρίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 347 της 20.12.2013, σ. 671.

      (2)  Κατ' εξουσιοδότηση κανονισμός (ΕΕ) αριθ. 907/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, όσον αφορά τους οργανισμούς πληρωμών και άλλους οργανισμούς, τη δημοσιονομική διαχείριση, την εκκαθάριση λογαριασμών, τις εγγυήσεις και τη χρήση του ευρώ (ΕΕ L 255 της 28.8.2014, σ. 18).

      (3)  Κανονισμός (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της Κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (ΕΕ L 347 της 20.12.2013, σ. 608).

      (4)  Κανονισμός (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).

      (5)  Εκτελεστικός κανονισμός (ΕΕ) αριθ. 809/2014 της Επιτροπής, της 17ης Ιουλίου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου, τα μέτρα αγροτικής ανάπτυξης και την πολλαπλή συμμόρφωση (ΕΕ L 227 της 31.7.2014, σ. 69).


title: Εκτελεστικός κανονισμός (ΕΕ) 2018/483 της Επιτροπής, της 22ας Μαρτίου 2018, σχετικά με τον καθορισμό ελάχιστης τιμής πώλησης αποκορυφωμένου γάλακτος σε σκόνη για τον δέκατο όγδοο επιμέρους διαγωνισμό που διεξάγεται στο πλαίσιο του διαγωνισμού που προκηρύχθηκε με τον εκτελεστικό κανονισμό (ΕΕ) 2016/2080

text:
               23.3.2018

               EL

               Επίσημη Εφημερίδα της Ευρωπαϊκής Ένωσης

               L 81/9

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/483 ΤΗΣ ΕΠΙΤΡΟΠΉΣ
   της 22ας Μαρτίου 2018
   σχετικά με τον καθορισμό ελάχιστης τιμής πώλησης αποκορυφωμένου γάλακτος σε σκόνη για τον δέκατο όγδοο επιμέρους διαγωνισμό που διεξάγεται στο πλαίσιο του διαγωνισμού που προκηρύχθηκε με τον εκτελεστικό κανονισμό (ΕΕ) 2016/2080
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) 2016/1240 της Επιτροπής, της 18ης Μαΐου 2016, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τη δημόσια παρέμβαση και την ενίσχυση για ιδιωτική αποθεματοποίηση (2), και ιδίως το άρθρο 32,
   Εκτιμώντας τα ακόλουθα:

               (1)

               Με τον εκτελεστικό κανονισμό (ΕΕ) 2016/2080 της Επιτροπής (3) προκηρύχθηκε διαγωνισμός πώλησης αποκορυφωμένου γάλακτος σε σκόνη.

               (2)

               Λαμβανομένων υπόψη των προσφορών που έχουν παραληφθεί για τον δέκατο όγδοο επιμέρους διαγωνισμό, θα πρέπει να καθορισθεί ελάχιστη τιμή πώλησης.

               (3)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Για τον δέκατο όγδοο επιμέρους διαγωνισμό για την πώληση αποκορυφωμένου γάλακτος σε σκόνη στο πλαίσιο του διαγωνισμού που προκηρύχθηκε με τον εκτελεστικό κανονισμό (ΕΕ) 2016/2080, για τον οποίο η προθεσμία κατά την οποία οι προσφορές έπρεπε να υποβληθούν έληξε στις 20 Μαρτίου 2018, η ελάχιστη τιμή πώλησης ανέρχεται σε 105,00 ευρώ / 100 kg.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Μαρτίου 2018.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής

            Γενική Διεύθυνση Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 206 της 30.7.2016, σ. 71.

      (3)  Εκτελεστικός κανονισμός (ΕΕ) 2016/2080 της Επιτροπής, της 25ης Νοεμβρίου 2016, για την προκήρυξη διαγωνισμού πώλησης αποκορυφωμένου γάλακτος σε σκόνη (ΕΕ L 321 της 29.11.2016, σ. 45).


title: Εκτελεστικός κανονισμός (ΕΕ) 2018/562 της Επιτροπής, της 9ης Απριλίου 2018, για την τροποποίηση του εκτελεστικού κανονισμού (ΕΕ) αριθ. 1354/2011 της Επιτροπής σχετικά με το άνοιγμα ετήσιων ενωσιακών δασμολογικών ποσοστώσεων για αιγοπρόβατα και αιγοπρόβειο κρέας

text:
                  12.4.2018

                  EL

                  Επίσημη Εφημερίδα της Ευρωπαϊκής Ένωσης

                  L 94/4

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/562 ΤΗΣ ΕΠΙΤΡΟΠΉΣ
      της 9ης Απριλίου 2018
      για την τροποποίηση του εκτελεστικού κανονισμού (ΕΕ) αριθ. 1354/2011 της Επιτροπής σχετικά με το άνοιγμα ετήσιων ενωσιακών δασμολογικών ποσοστώσεων για αιγοπρόβατα και αιγοπρόβειο κρέας
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 187 στοιχεία α) και β),
      Εκτιμώντας τα ακόλουθα:

                  (1)

                  Ο εκτελεστικός κανονισμός (ΕΕ) αριθ. 1354/2011 της Επιτροπής (2) προβλέπει το άνοιγμα ετήσιων ενωσιακών δασμολογικών ποσοστώσεων εισαγωγής για αιγοπρόβατα και αιγοπρόβειο κρέας, συμπεριλαμβανομένων όσων είναι καταγωγής Ισλανδίας.

                  (2)

                  Το άρθρο 4 του εκτελεστικού κανονισμού (ΕΕ) αριθ. 1354/2011 προβλέπει ότι η διαχείριση των δασμολογικών ποσοστώσεων που ανοίγονται δυνάμει του εν λόγω κανονισμού πραγματοποιείται σύμφωνα με το άρθρο 308α, το άρθρο 308β και το άρθρο 308γ παράγραφος 1 του κανονισμού (ΕΟΚ) αριθ. 2454/93 της Επιτροπής (3). Ο κανονισμός (ΕΟΚ) αριθ. 2454/93 αντικαταστάθηκε από τον εκτελεστικό κανονισμό (ΕΕ) 2015/2447 της Επιτροπής (4) και καταργήθηκε με τον εκτελεστικό κανονισμό (ΕΕ) 2016/481 της Επιτροπής (5) από την 1η Μαΐου 2016. Επομένως, οι παραπομπές στον κανονισμό (ΕΟΚ) αριθ. 2454/93 θα πρέπει να επικαιροποιηθούν.

                  (3)

                  Επιπλέον, το άρθρο 5 παράγραφος 2 στοιχείο β) του εκτελεστικού κανονισμού (ΕΕ) αριθ. 1354/2011 προβλέπει την υποβολή απόδειξης καταγωγής, στην περίπτωση δασμολογικών ποσοστώσεων πέραν εκείνων που αποτελούν μέρος προτιμησιακής δασμολογικής συμφωνίας, υπό μορφήν πιστοποιητικού καταγωγής σύμφωνα με το άρθρο 47 του κανονισμού (ΕΟΚ) αριθ. 2454/93. Φαίνεται ότι δεν απαιτείται πλέον πιστοποιητικό καταγωγής, δεδομένου ότι, σύμφωνα με το άρθρο 61 του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου (6), οι τελωνειακές αρχές μπορούν να ζητήσουν από τον διασαφιστή να αποδείξει την καταγωγή των εμπορευμάτων με μέσα άλλα από το επίσημο πιστοποιητικό καταγωγής. Ωστόσο, το πιστοποιητικό καταγωγής που εκδόθηκε σύμφωνα με το άρθρο 47 του κανονισμού (ΕΟΚ) αριθ. 2454/93 περιείχε επίσης πληροφορίες που εξακολουθούν να είναι απαραίτητες για τη διαφοροποίηση των προϊόντων για τον υπολογισμό του ισοδύναμου βάρους σφαγίου, όπως προβλέπεται στο άρθρο 3 του εκτελεστικού κανονισμού (ΕΕ) αριθ. 1354/2011. Συνεπώς, θα πρέπει να απαιτείται ένα νέο έγγραφο το οποίο να περιέχει τις εν λόγω πληροφορίες.

                  (4)

                  Στις 23 Μαρτίου 2017, η Ευρωπαϊκή Ένωση και η Ισλανδία υπέγραψαν συμφωνία υπό μορφήν ανταλλαγής επιστολών (εφεξής «η συμφωνία») σχετικά με τη χορήγηση συμπληρωματικών εμπορικών προτιμήσεων για γεωργικά προϊόντα. Η εξουσιοδότηση για την υπογραφή της συμφωνίας εξ ονόματος της Ένωσης δόθηκε με την απόφαση (ΕΕ) 2016/2087 του Συμβουλίου (7) και για τη σύναψή της με την απόφαση (ΕΕ) 2017/1913 του Συμβουλίου (8).

                  (5)

                  Σύμφωνα με το παράρτημα V της συμφωνίας, η Ένωση θα πρέπει να προσθέσει συνολική ποσότητα 1 200 τόνων στην υφιστάμενη αδασμολόγητη ποσόστωση για την Ισλανδία για το αιγοπρόβειο κρέας που εμπίπτει στους δασμολογικούς κωδικούς 0204 και 0210, και να ανοίξει νέα ετήσια ενωσιακή αδασμολόγητη ποσόστωση 300 τόνων για το μεταποιημένο πρόβειο κρέας που εμπίπτει στον κωδικό 1602 90. Η πρόσθετη ποσότητα 1 200 τόνων και η νέα ποσότητα 300 τόνων πρέπει να επιτευχθούν όπως καθορίζεται στον πίνακα που περιλαμβάνεται στο παράρτημα V της συμφωνίας.

                  (6)

                  Οι ποσότητες των προϊόντων που πρόκειται να εισαχθούν στο πλαίσιο των δασμολογικών ποσοστώσεων που ανοίχθηκαν με τον εκτελεστικό κανονισμό (ΕΕ) αριθ. 1354/2011 εκφράζονται σε ισοδύναμο βάρους σφαγίου που υπολογίζεται βάσει των συντελεστών που ορίζονται στο άρθρο 3 του εν λόγω κανονισμού. Θα πρέπει να καθοριστεί συντελεστής για τη μετατροπή σε ισοδύναμο βάρους σφαγίου όσον αφορά τη νέα ποσόστωση για το μεταποιημένο πρόβειο κρέας.

                  (7)

                  Είναι, συνεπώς, αναγκαίο να τροποποιηθεί αναλόγως ο εκτελεστικός κανονισμός (ΕΕ) αριθ. 1354/2011.

                  (8)

                  Η συμφωνία προβλέπει την έναρξη ισχύος της από την 1η Μαΐου 2018. Για το έτος 2018, οι πρόσθετες ποσότητες αιγοπρόβειου κρέατος και οι ποσότητες της νέας ποσόστωσης για το μεταποιημένο πρόβειο κρέας που θα διατεθούν βάσει της συμφωνίας θα πρέπει να υπολογιστούν κατ' αναλογία, λαμβανομένης υπόψη της ημερομηνίας έναρξης ισχύος της συμφωνίας.

                  (9)

                  Προκειμένου να διευκολυνθεί η ομαλή εφαρμογή των νέων διατάξεων του εκτελεστικού κανονισμού (ΕΕ) αριθ. 1354/2011, όλα τα μέτρα που θεσπίζονται στον παρόντα κανονισμό θα πρέπει να τεθούν σε εφαρμογή την ίδια ημερομηνία, η οποία θα πρέπει να είναι η ημερομηνία έναρξης ισχύος της συμφωνίας.

                  (10)

                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Ο εκτελεστικός κανονισμός (ΕΕ) αριθ. 1354/2011 τροποποιείται ως εξής:

                  1)

                  Στο άρθρο 3 παράγραφος 2 προστίθεται το ακόλουθο στοιχείο ε):

                              «ε)

                              για το μεταποιημένο πρόβειο κρέας: 1,00.»

                  2)

                  Το άρθρο 4 αντικαθίσταται από το ακόλουθο κείμενο:
                  «Άρθρο 4
                  Κατά παρέκκλιση από τον τίτλο II στοιχεία Α και Β του κανονισμού (ΕΚ) αριθ. 1439/95, η διαχείριση των δασμολογικών ποσοστώσεων που καθορίζονται στον παρόντα κανονισμό πραγματοποιείται σύμφωνα με τα άρθρα 49 έως 54 του εκτελεστικού κανονισμού (ΕΕ) 2015/2447 της Επιτροπής (*1). Δεν απαιτούνται πιστοποιητικά εισαγωγής.

                     (*1)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).»"

                  3)

                  Παρεμβάλλεται το ακόλουθο άρθρο 4α:
                  «Άρθρο 4 a
                  1.   Η καταγωγή προϊόντων υποκείμενων σε δασμολογική ποσόστωση πέραν εκείνων που απορρέουν από προτιμησιακές δασμολογικές συμφωνίες προσδιορίζεται σύμφωνα με τις ισχύουσες στην Ένωση διατάξεις.
                  2.   Η καταγωγή προϊόντων υποκείμενων σε δασμολογική ποσόστωση που αποτελεί μέρος προτιμησιακής δασμολογικής συμφωνίας προσδιορίζεται σύμφωνα με τις διατάξεις που ορίζονται στην οικεία συμφωνία.»

                  4)

                  Το άρθρο 5 αντικαθίσταται από το ακόλουθο κείμενο:
                  «Άρθρο 5
                  1.   Για την υπαγωγή στις δασμολογικές ποσοστώσεις που παρατίθενται στο παράρτημα, υποβάλλονται στις τελωνειακές αρχές της Ένωσης, αφενός, έγκυρη απόδειξη καταγωγής και, αφετέρου, τελωνειακή διασάφηση για θέση σε ελεύθερη κυκλοφορία των εμπορευμάτων.
                  2.   Στην περίπτωση δασμολογικής ποσόστωσης που αποτελεί μέρος μιας προτιμησιακής δασμολογικής συμφωνίας, η απόδειξη καταγωγής που αναφέρεται στην παράγραφο 1 είναι η απόδειξη καταγωγής που ορίζεται στην οικεία συμφωνία.
                  Στην περίπτωση δασμολογικών ποσοστώσεων πέραν εκείνων που απορρέουν από προτιμησιακές δασμολογικές συμφωνίες, εφαρμόζεται το άρθρο 61 του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου (*2).
                  Σε περίπτωση συγχώνευσης δασμολογικών ποσοστώσεων καταγωγής από την ίδια τρίτη χώρα οι οποίες εμπίπτουν στο πρώτο και δεύτερο εδάφιο, υποβάλλονται στις τελωνειακές αρχές της Ένωσης, αφενός, η απόδειξη καταγωγής που ορίζεται στην οικεία συμφωνία και, αφετέρου, η τελωνειακή διασάφηση για θέση σε ελεύθερη κυκλοφορία των εμπορευμάτων.
                  3.   Στην περίπτωση δασμολογικών ποσοστώσεων πέραν εκείνων που απορρέουν από προτιμησιακές δασμολογικές συμφωνίες, υποβάλλονται στις τελωνειακές αρχές της Ένωσης, αφενός, η τελωνειακή διασάφηση για θέση σε ελεύθερη κυκλοφορία των εμπορευμάτων και, αφετέρου, έγγραφο που έχει εκδώσει η αρμόδια αρχή ή ο οργανισμός της τρίτης χώρας προέλευσης. Το έγγραφο αυτό αναφέρει τα ακόλουθα:

                              α)

                              το όνομα του αποστολέα·

                              β)

                              το είδος και τον κωδικό ΣΟ του προϊόντος·

                              γ)

                              τον αριθμό, τη φύση, τα σήματα και τους αριθμούς των δεμάτων·

                              δ)

                              τον αύξοντα ή τους αύξοντες αριθμούς της σχετικής δασμολογικής ποσόστωσης·

                              ε)

                              το συνολικό καθαρό βάρος αναλυόμενο ανά κατηγορία συντελεστή, όπως προβλέπεται στο άρθρο 3 παράγραφος 2 του παρόντος κανονισμού.

                     (*2)  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).»"

                  5)

                  Το παράρτημα αντικαθίσταται από το κείμενο του παραρτήματος του παρόντος κανονισμού.

            Άρθρο 2
      Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      Εφαρμόζεται από την 1η Μαΐου 2018.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 9 Απριλίου 2018.

               Για την Επιτροπή

            Phil HOGAN

               Μέλος της Επιτροπής

         (1)  ΕΕ L 347 της 20.12.2013, σ. 671.

         (2)  Εκτελεστικός κανονισμός (ΕΕ) αριθ. 1354/2011 της Επιτροπής, της 20ής Δεκεμβρίου 2011, σχετικά με το άνοιγμα ετήσιων ενωσιακών δασμολογικών ποσοστώσεων για αιγοπρόβατα και αιγοπρόβειο κρέας (ΕΕ L 338 της 21.12.2011, σ. 36).

         (3)  Κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (ΕΕ L 253 της 11.10.1993, σ. 1).

         (4)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).

         (5)  Εκτελεστικός κανονισμός (ΕΕ) 2016/481 της Επιτροπής, της 1ης Απριλίου 2016, για την κατάργηση του κανονισμού (ΕΟΚ) αριθ. 2454/93 της Επιτροπής για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (ΕΕ L 87 της 2.4.2016, σ. 24).

         (6)  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).

         (7)  Απόφαση (ΕΕ) 2016/2087 του Συμβουλίου, της 14ης Νοεμβρίου 2016, για την υπογραφή, εξ ονόματος της Ευρωπαϊκής Ένωσης, συμφωνίας υπό μορφήν ανταλλαγής επιστολών μεταξύ της Ευρωπαϊκής Ένωσης και της Ισλανδίας σχετικά με τη χορήγηση συμπληρωματικών εμπορικών προτιμήσεων για γεωργικά προϊόντα (ΕΕ L 324 της 30.11.2016, σ. 1).

         (8)  Απόφαση (ΕΕ) 2017/1913 του Συμβουλίου, της 9ης Οκτωβρίου 2017, για τη σύναψη της συμφωνίας υπό μορφήν ανταλλαγής επιστολών μεταξύ της Ευρωπαϊκής Ένωσης και της Ισλανδίας σχετικά με τη χορήγηση συμπληρωματικών εμπορικών προτιμήσεων για γεωργικά προϊόντα (ΕΕ L 274 της 24.10.2017, σ. 57).

         ΠΑΡΑΡΤΗΜΑ
         «
               ΠΑΡΑΡΤΗΜΑ

                  ΑΙΓΟΠΡΟΒΕΙΟ ΚΡΕΑΣ [σε τόνους (t) ισοδύναμου βάρους σφαγίου] ΕΝΩΣΙΑΚΕΣ ΔΑΣΜΟΛΟΓΙΚΕΣ ΠΟΣΟΣΤΩΣΕΙΣ

                           Κωδικοί ΣΟ

                           Δασμός κατ' αξίαν
                           %

                           Ειδικός δασμός
                           EUR/100 kg

                           Αύξων αριθμός κατά σειρά προτεραιότητας

                           Καταγωγή

                           Ετήσια ποσότητα σε τόνους ισοδύναμου βάρους σφαγίου

                           Ζώντα ζώα
                           (συντελεστής = 0,47)

                           Κρέας αμνών χωρίς κόκαλα (1)

                           (συντελεστής = 1,67)

                           Πρόβειο κρέας χωρίς κόκαλα (2)

                           (συντελεστής = 1,81)

                           Κρέας με κόκαλα και σφάγια
                           (συντελεστής = 1,00)

                           Μεταποιημένο πρόβειο κρέας
                           (συντελεστής = 1,00)

                           0204

                           Μηδέν

                           Μηδέν

                           —

                           09.2101

                           09.2102

                           09.2011

                           —

                           Αργεντινή

                           23 000

                           —

                           09.2105

                           09.2106

                           09.2012

                           —

                           Αυστραλία

                           19 186

                           —

                           09.2109

                           09.2110

                           09.2013

                           —

                           Νέα Ζηλανδία

                           228 254

                           —

                           09.2111

                           09.2112

                           09.2014

                           —

                           Ουρουγουάη

                           5 800

                           —

                           09.2115

                           09.2116

                           09.1922

                           —

                           Χιλή (3)

                           8 000

                           —

                           09.2121

                           09.2122

                           09.0781

                           —

                           Νορβηγία

                           300

                           —

                           09.2125

                           09.2126

                           09.0693

                           —

                           Γροιλανδία

                           100

                           —

                           09.2129

                           09.2130

                           09.0690

                           —

                           Φερόες Νήσοι

                           20

                           —

                           09.2131

                           09.2132

                           09.0227

                           —

                           Τουρκία

                           200

                           —

                           09.2171

                           09.2175

                           09.2015

                           —

                           Λοιπές χώρες (4)

                           200

                           —

                           09.2178

                           09.2179

                           09.2016

                           —

                              Erga omnes
                               (5)

                           200

                           0204 ,
                           0210 99 21 ,
                           0210 99 29 ,
                           ex 0210 99 85

                           Μηδέν

                           Μηδέν

                           —

                           09.2119

                           09.2120

                           09.0790

                           —

                           Ισλανδία

                           Έτος 2018

                           2 117

                           Έτος 2019

                           2 783

                           Από το 2020 και εφεξής

                           3 050

                           0104 10 30
                           0104 10 80
                           0104 20 90

                           10 %

                           Μηδέν

                           09.2181

                           —

                           —

                           09.2019

                           —

                              Erga omnes
                               (5)

                           92

                           ex 1602 90 10
                           1602 90 91

                           Μηδέν

                           Μηδέν

                           —

                           —

                           —

                           —

                           09.2118

                           Ισλανδία

                           Από την 1η Μαΐου 2018

                           67

                           Έτος 2019

                           233

                           Από το 2020 και εφεξής

                           300

                     »

            (1)  Και κρέας εριφίου.

            (2)  Και αίγειο κρέας πλην εριφίου.

            (3)  Η δασμολογική ποσόστωση για τη Χιλή αυξάνεται κατά 200 τόνους ανά έτος.

            (4)  Ως «Λοιπές χώρες» νοούνται όλα τα μέλη του ΠΟΕ, εκτός από την Αργεντινή, την Αυστραλία, τη Νέα Ζηλανδία, την Ουρουγουάη, τη Χιλή, τη Γροιλανδία και την Ισλανδία.

            (5)  Η μνεία «Erga omnes» αναφέρεται σε όλες τις χώρες καταγωγής, συμπεριλαμβανομένων των χωρών που αναφέρονται στον παρόντα πίνακα.


title: Εκτελεστικός κανονισμός (ΕΕ) 2018/999 του Συμβουλίου, της 16ης Ιουλίου 2018, για την εφαρμογή του κανονισμού (ΕΕ) 2016/1686 για την επιβολή πρόσθετων περιοριστικών μέτρων κατά του ISIL (Da'esh) και της Αλ Κάιντα και κατά φυσικών και νομικών προσώπων, οντοτήτων ή φορέων που συνδέονται μαζί τους

text:
               16.7.2018

               EL

               Επίσημη Εφημερίδα της Ευρωπαϊκής Ένωσης

               LI 178/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/999 ΤΟΥ ΣΥΜΒΟΥΛΊΟΥ
   της 16ης Ιουλίου 2018
   για την εφαρμογή του κανονισμού (ΕΕ) 2016/1686 για την επιβολή πρόσθετων περιοριστικών μέτρων κατά του ISIL (Da'esh) και της Αλ Κάιντα και κατά φυσικών και νομικών προσώπων, οντοτήτων ή φορέων που συνδέονται μαζί τους
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/1686 του Συμβουλίου της 20ής Σεπτεμβρίου 2016 για την επιβολή πρόσθετων περιοριστικών μέτρων κατά του ISIL (Da'esh) και της Αλ Κάιντα και κατά φυσικών και νομικών προσώπων, οντοτήτων ή φορέων που συνδέονται μαζί τους (1), και ιδίως το άρθρο 4 παράγραφος 1,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 20 Σεπτεμβρίου 2016, το Συμβούλιο εξέδωσε τον κανονισμό (ΕΕ) 2016/1686.

               (2)

               Δεδομένης της απειλής που εξακολουθούν να συνιστούν ο ISIL (Da'esh) και η Αλ Κάιντα καθώς και φυσικά και νομικά πρόσωπα, οντότητες ή φορείς που συνδέονται μαζί τους, θα πρέπει να προστεθεί ένα πρόσωπο στον κατάλογο των φυσικών και νομικών προσώπων, οντοτήτων και φορέων που περιλαμβάνεται στο παράρτημα I του κανονισμού (ΕΕ) 2016/1686.

               (3)

               Το παράρτημα I του κανονισμού (ΕΕ) 2016/1686 θα πρέπει, συνεπώς, να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΕ) 2016/1686 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 16 Ιουλίου 2018.

            Για το Συμβούλιο

            H Πρόεδρος

         F. MOGHERINI

      (1)  ΕΕ L 255 της 21.9.2016, σ. 1.

      ΠΑΡΑΡΤΗΜΑ
      Το ακόλουθο πρόσωπο προστίθεται στον κατάλογο του παραρτήματος I του κανονισμού (ΕΕ) 2016/1686:

                     «2.

                     Rabah TAHARI (άλλως Abu Musab), ημερομηνία γέννησης: 28 Αυγούστου 1971, τόπος γέννησης: Oran (Αλγερία), Υπηκοότητα: αλγερινή.».


title: Εκτελεστικός κανονισμός (ΕΕ) 2018/1064 της Επιτροπής, της 25ης Ιουλίου 2018, για την τροποποίηση του κανονισμού (ΕΚ) αριθ. 1484/95 όσον αφορά τον καθορισμό των αντιπροσωπευτικών τιμών στους τομείς του κρέατος πουλερικών και των αυγών, καθώς και της αυγοαλβουμίνης

text:
                  30.7.2018

                  EL

                  Επίσημη Εφημερίδα της Ευρωπαϊκής Ένωσης

                  L 192/29

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/1064 ΤΗΣ ΕΠΙΤΡΟΠΉΣ
         της 25ης Ιουλίου 2018
         για την τροποποίηση του κανονισμού (ΕΚ) αριθ. 1484/95 όσον αφορά τον καθορισμό των αντιπροσωπευτικών τιμών στους τομείς του κρέατος πουλερικών και των αυγών, καθώς και της αυγοαλβουμίνης
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 183 στοιχείο β),
         Έχοντας υπόψη τον κανονισμό (ΕΕ) αριθ. 510/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τον καθορισμό του καθεστώτος συναλλαγών που εφαρμόζεται σε ορισμένα εμπορεύματα που προέρχονται από τη μεταποίηση γεωργικών προϊόντων και την κατάργηση των κανονισμών του Συμβουλίου (ΕΚ) αριθ. 1216/2009 και (ΕΚ) αριθ. 614/2009 (2), και ιδίως το άρθρο 5 παράγραφος 6 στοιχείο α),
         Εκτιμώντας τα ακόλουθα:

                     (1)

                     Ο κανονισμός (ΕΚ) αριθ. 1484/95 της Επιτροπής (3) καθόρισε τις λεπτομέρειες εφαρμογής του καθεστώτος συμπληρωματικών εισαγωγικών δασμών και τις αντιπροσωπευτικές τιμές στους τομείς του κρέατος πουλερικών και των αυγών, καθώς και της αυγοαλβουμίνης.

                     (2)

                     Από τον τακτικό έλεγχο των στοιχείων στα οποία βασίζεται ο καθορισμός των αντιπροσωπευτικών τιμών για τα προϊόντα των τομέων του κρέατος πουλερικών και των αυγών, καθώς και της αυγοαλβουμίνης, προκύπτει ότι επιβάλλεται να τροποποιηθούν οι αντιπροσωπευτικές τιμές για τις εισαγωγές ορισμένων προϊόντων, λαμβάνοντας υπόψη τις διακυμάνσεις των τιμών ανάλογα με την καταγωγή.

                     (3)

                     Ο κανονισμός (ΕΚ) αριθ. 1484/95 θα πρέπει να τροποποιηθεί αναλόγως.

                     (4)

                     Λόγω της ανάγκης να εξασφαλιστεί η εφαρμογή του εν λόγω μέτρου το ταχύτερο δυνατόν μετά τη διάθεση των επικαιροποιημένων στοιχείων, κρίνεται σκόπιμο ο παρών κανονισμός να αρχίσει να ισχύει την ημέρα της δημοσίευσής του,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Το παράρτημα I του κανονισμού (ΕΚ) αριθ. 1484/95 αντικαθίσταται από το κείμενο του παραρτήματος του παρόντος κανονισμού.

            Άρθρο 2
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 25 Ιουλίου 2018.

                  Για την Επιτροπή,

                  εξ ονόματος του Προέδρου,

               Jerzy PLEWA

                  Γενικός Διευθυντής

                  Γενική Διεύθυνση Γεωργίας και Αγροτικής Ανάπτυξης

            (1)  ΕΕ L 347 της 20.12.2013, σ. 671.

            (2)  ΕΕ L 150 της 20.5.2014, σ. 1.

            (3)  Κανονισμός (ΕΚ) αριθ. 1484/95 της Επιτροπής, της 28ης Ιουνίου 1995, περί των κανόνων εφαρμογής του καθεστώτος συμπληρωματικών εισαγωγών δασμών και τον καθορισμό τους, στους τομείς του κρέατος πουλερικών και αυγών και της αυγοαλβουμίνης καθώς και την κατάργηση του κανονισμού αριθ. 163/67/ΕΟΚ (ΕΕ L 145 της 29.6.1995, σ. 47).

            ΠΑΡΑΡΤΗΜΑ
            «

                     ΠΑΡΑΡΤΗΜΑ I

                                 Κωδικός ΣΟ

                                 Περιγραφή των εμπορευμάτων

                                 Αντιπροσωπευτική τιμή
                                 (σε EUR/100 kg)

                                 Εγγύηση που αναφέρεται στο άρθρο 3
                                 (σε EUR/100 kg)

                                 Καταγωγή (1)

                                 0207 12 10

                                 Σφάγια από πετεινούς και κότες του είδους Gallus domesticus, μη τεμαχισμένα, κατεψυγμένα, που ονομάζονται “κοτόπουλα 70 %”

                                 108,6

                                 0

                                 AR

                                 0207 12 90

                                 Σφάγια από πετεινούς και κότες του είδους Gallus domesticus, μη τεμαχισμένα, κατεψυγμένα, που ονομάζονται “κοτόπουλα 65 %”

                                 139,4

                                 0

                                 AR

                                 225,0

                                 0

                                 BR

                                 0207 14 10

                                 Πετεινοί και κότες του είδους Gallus domesticus, που παρουσιάζονται σε τεμάχια χωρίς κόκαλα, κατεψυγμένα

                                 263,5

                                 11

                                 AR

                                 249,1

                                 15

                                 BR

                                 334,8

                                 0

                                 CL

                                 255,3

                                 13

                                 TH

                                 0207 27 10

                                 Γάλοι και γαλοπούλες που παρουσιάζονται σε τεμάχια χωρίς κόκαλα, κατεψυγμένα

                                 305,0

                                 0

                                 BR

                                 321,9

                                 0

                                 CL

                                 0408 91 80

                                 Αυγά χωρίς το τσόφλι τους, αποξεραμένα

                                 242,1

                                 1

                                 AR

                                 1602 32 11

                                 Παρασκευάσματα από πετεινούς και κότες του είδους Gallus domesticus, άψητα

                                 237,5

                                 15

                                 BR

               »

               (1)  Ονοματολογία των χωρών σύμφωνα με τον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7).